text:
Raymond Gradus a bisa ku e ta mira atras riba añanan emoshonante i intensivo komo supervisor di e islanan i paisnan di èks-Antia Hulandes.
Willemstad,– Prof. dr. Raymond Gradus ta renunsiá entrante dia 1 di febrüari 2023 komo presidente di Kolegio di Supervishon Finansiero di Kòrsou i Sint Maarten, Kolegio di supervishon finansiero di Boneiru, Sint Eustatius i Saba i Kolegio di supervishon finansiero di Aruba. Ku esaki su di dos tèrmino ta finalisá un poko mas promé ku e fecha riba kual e mester a ekspirá, esta dia 1 di yüli 2023.
Ta for di momento ku “politiek Den Haag” a kuminsá evaluá pa duna Aruba su gusto i laga CAft kai, ku e opshon di posibel retiru a subi mesa. Gradus lo a laga sa na e polítikonan ku e no ta polítiko i ku a busk’é pa hasi un trabou di supervishon finansiero. Awor, si ta bai hunga polítika ku “ e asuntu serio aki”, anto definitivamente e no lo ta parti di e wega aki. Fuentenan yegá na e relashon entre polítika i CAft a kanta e asuntu aki adelantá, pero parse ku for di Den Haag i Oranjestad a opta pa tòg sigui e baile, pero awor Gradus a disidí di saka stèker i ata muzik a stòp tambe.
E debate pa Aruba kumpli
Tur kos ta sintá rondó di e echo ku na yüni kaba, despues ku Minister di Finansa, mr. Xiomara Maduro ta ninga di kumpli ku e 13 rekomendashonnan di CAft riba presupuesto 2022, ku a konsehá pa duna Aruba un “aanwijzing”. A keda drai i rèk tempu, warda te fin di òktober, pa disidí pa no duna dicho instrukshon, ounke Aruba no a kumpli. Lokual si a sosodé ta ku dor di “meevallers” den forma di trabou efisiente i riguroso di DIMP na Aruba, ku a logra kobra èkstra impuesto i teniendo kuenta ku ekonomia (dor di turismo) ta mehorando, ku a drenta mas sèn di loke a spera den kaha di gobièrnu. A uza e “bon suerte” ei i Gobièrnu di Hulanda e ora ei a opta pa no duna “aanwijzing” mas. Pero konsekuentemente Raymond Gradus i CAft a pèrdè kara públikamente tambe i a bira opvio ku a skùif nan konseho un banda.
Vershon Raymond Gradus riba su retiro 5 luna promé
Raymond Gradus ta alabes katedrátiko di atministrashon i ekonomia di sektor públiko i sektor sin animo di lukro na Universidat Liber (VU) di Amsterdam. Kombinashon di e dos funshon nan menshoná ta un responsabilidat masha pisá, asina e ta menshoná. Ademas durante e lunanan binidero Gradus kier hasi vários biahe dirigí riba mundu akadémiko. E ta mira atras riba añanan emoshonante i intensivo komo supervisor di e islanan i paisnan di èks-Antia Hulandes. Aktualmente ta buskando un susesor apto, kende lo kuminsá entrante dia 1 di febrüari 2023.
Ken ta Raymond Gradus?
Prof. dr. Raymond Gradus ta presidente di Cft desde dia 1 di yüli 2017. Riba 1 di yüli 2020 a renombrá dr. Gradus pa un di dos periodo di tres aña. Banda di su funshon di katedrátiko e ta vinkulá tambe na Departamentu di Accounting di VU i na Sentro Zijlstra pa Kontròl Públiko, Liderazgo i Gobernashon (Zijlstra Center for Public Control, Leadership & Governance) i e ta miembro di nivel haltu di Instituto Tinbergen. Prof. Gradus tin vários publikashon sientífiko riba su nòmber tokante entre otro, seguridat sosial, gobièrnu, maneho di medio ambiente i finansa públiko. Ademas e ta presidente di e Komishon di Ouditorio di Konseho di Supervishon di Skol Superior di Den Haag (HHs).
Tokante CAft
Riba dia 2 di sèptèmber 2015 a instituí College Aruba financieel toezicht (CAft), konosí tambe komo Kolegio di Supervishon Finansiero Aruba. Nan tarea ta enserá monitoria i duna konseho, riba adaptashon i ehekushon di presupuesto di pais Aruba, kedando den balansa i den e límitenan akordá, pa por kumpli ku pago di debenan. CAft por duna konseho sea ku Gobièrnu a pidi òf no. Kontrario na e otro paisnan den Reino Hulandes, pa Aruba ta aplikabel un norma di saldo di finansiamentu, pues e saldo presupuestario kitando e pago di e debe estatal. CAft ta konsistí di Raymond Gradus (Presidente), Hans Hoogervorst (postulá pa Hulanda)i Hellen van der Wal (postulá pa Aruba).


c: text/html

text:
GANA GRANDI PA HUNGA
Hunga futbol ta igual na placer! Hungando nan ta haya un habilidad mas grandi, cu of sin bala. Cerca Soccer Institute Aruba (SIA) nos ta laga nos hungadonan experimenta, ta encurasha creatividad, ta uza nan ideanan pa haci e trainingnan mas placentero. Nos hungadonan mester sinti nan mes exitoso pa desea di ripiti cos.
TA SIÑA ATRAVES DI RIPITI
Diferente accion cu bala ta ser trata cerca Soccer Institute Aruba (SIA), entre nan tira cu e banda paden di bo pia. Nos hungadonan ta entusiasma y orienta riba prestacion. Nan tin mester di exito y desafio, mester por logra y tin biaha por faya tambe.

robotstxt: allowed

filter: keep


text:
ADN
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Ásido desocxiribonucleico, frequentemente abrevia ADN (of DNA for the "DeoxyriboNucleic Acid" na ingles), ta un ásido dI un nucleo dI una célula. Su areglo de molekülnan kontené informashon genético una guia de desaroyo di e célula. Un gene ta un segmento distinto di ADN ku kontené informashon.
Tur bestia i mata ta kontené ADN. Manera un buki di instrukshon, ADN kontrolá prosesonan kímiko ku krea otro parti di sélula: ARN, proteina, ets.
Na palabranan kímiko, ADN ta un par di polimero largu di porshonnan simpel yamá nukleotidonan. E polimeronan tin un stelashi di sukunan i gruponan di fòsfat. E forma di e struktura ta helikso dòbel.


text:
MINISTER DI HUSTISIA GILMAR PISAS A TENE MAS KU 28 REUNION NA TUR KU E SINDIKATONAN NAPB, SAP, STRAF I ABVO DEN 7 LUNA
MINISTER DI HUSTISIA GILMAR PISAS A TENE MAS KU 28 REUNION NA TUR KU E SINDIKATONAN NAPB, SAP, STRAF I ABVO DEN 7 LUNA
Willemstad – Promé Minister / Minister di Hustisia Gilmar Pisas i su kolaboradornan a tene na tur mas ku 28 reunion ku e sindikatonan NAPB, SAP, STRAF i ABVO ku ta representá trahadonan den e Kadena Hudisial.
E la bira un kustumber ku asina Minister di Hustisia pidi pa kanselá un òf dos reunion ku e grupo di sindikatonan ariba menshoná, tin di skucha na e medionan di komunikashon kon e presidente di NAPB ta sali bisa ku e Minister di Hustisia aktual no tin tempu pa atendé ku e asuntunan di e Kadena Hudisial i ku awor si mester bini un minister ku ta solamente disponibel pa e Kadena Hudisial.
E aktitut aki di parti di e presidente di NAPB, sra. Thaise Isidora-Lo-A-Njoe, ta birando inakseptabel, mirando kuantu tempu e Minister di Hustisia aktual ta tuma pa e reuní ku sea kada un di e sindikatonan aki separá òf ku tur e sindikatonan aki huntu, pa atendé varios asuntu ku pa hopi aña no a haña e atenshon nesesario serka niun Gobièrnu di turno.
Minister di Hustisia Gilmar Pisas a hasta introdusí e tripartite entre Minister di Hustisia, Kuerpo Polisial (KPC) i sindikatonan, kaminda ya e struktura aki ta kosechando hopi bon resultado pa ku e kantidat di situashonnan ku tin den Kuerpo Polisial (KPC).
Na aña 2017 tabata e propio Minister di Hustisia aktual, Gilmar Pisas, ku a duna atenshon i atendé diferente asuntu den e Kadena Hudisial durante di e tres luna ku Gabinete Pisas I tabata tei.
E situashon aki a ripití su mes for di momentu ku Gabinete Pisas II a drenta Gobièrnu!
Basa riba e lista ku ta manda athunto por tuma nota ku for di 23 di yüli 2021 te ku 28 yanüari 2022 e Minister di Hustisia aktual:
- a sinta total 20 biaha ku e sindikatonan NAPB, SAP, STRAF i ABVO;
- e miembronan di e Kabinèt di Minister di Hustisia a sinta 8 biaha ku e sindikatonan NAPB, SAP, STRAF i ABVO.
Pues na tur a tene 28 reunion ku e sindikatonan, kaminda e Gobièrnu aki tin solamente 7 luna aktivo. Esaki ta un promedio di 4.6 reunion pa luna.
A yega e momentu ku sindikatonan tin di komprondé ku un minister tei pa sirbi Pais na promé lugá. Den kada Ministerio tin esnan ku ta responsabel pa atendé ku kualkier asuntu di trabou, maneho i òf personal pa ku kada instansia/departamentu ku ta resortá bou di e Ministerio di Hustisia.
Minister di Hustisia tin di traha tempu pa atendé ku asuntunan di Polis, pero tambe haña espasio pa por atendé ku tur otro asuntu ku ta regardá e maneho general di e Ministerio di Hustisia den su totalidat i e bon funshonamentu di e Ministerio di Hustisia.
REUNIONNAN DI MINISTER HUSTISIA GILMAR PISAS KU SINDIKATONAN
Aña 2021
23 yüli 2021 ABVO: na Fòrti tokante Intakers
26 yüli 2021 NAPB: kaso Wijkteam Montaña
5 ougùstùs 2021 ABVO: tokante SDKK
6 ougùstùs 2021 NAPB: tópiko general riba Kadena Hudisial
10 ougùstùs 2021 NAPB: tópiko general riba Kadena Hudisial
16 sèptèmber 2021 NAPB: tokante KPC
22 sèptèmber 2021 SAP: tópiko general riba Kadena Hudisial
28 sèptèmber 2021 NAPB -STRAF- ABVO -SAP: tópiko general riba Kadena
Hudisial
30 sèptèmber 2021 NAPB: tokante Interpol
5 novèmber 2021 ABVO: tokante Brandweer
5 novèmber 2021 ABVO: tokante SDKK
11 novèmber 2021 NAPB -STRAF-SAP- ABVO: tokante ORV
12 novèmber 2021 Kontinuashon NAPB -STRAF-SAP-ABVO: tokante ORV
25 novèmber 2021 NAPB -STRAF-SAP-ABVO: tokante KPC
1 dezèmber 2021 NAPB -STRAF-SAP-ABVO: tokante KPC
9 dezèmber 2021 Kontinuashon e reunion tokante KPC
16 dezèmber 2021 ABVO -NAPB- STRAF-SAP: tópiko general riba Kadena
Hudisial
23 dezèmber 2021 ABVO: tokante Brandweer
Aña 2022
13 yanüari 2022 NAPB-ABVO-STRAF-SAP: tópiko general riba Kadena
Hudisial
28 yanüari 2022 NAPB-ABVO-STRAF-SAP: tokante LBD
REUNIONNAN KU KABINÈT DI HUSTISIA A TENE KU SINDIKATONAN
NA NÒMBER DI MINISTER DI HUSTISIA
Aña 2021
7 yüli 2021 ABVO: tokante Crisisteam
8 yüli 2021 ABVO: tokante SDKK
15 yüli 2021 STRAF: tokante LBD i general
22 yüli 2021 NAPB: tópiko general riba Kadena Hudisial
23 yüli 2021 SAP: tópiko general riba Kadena Hudisial
30 yüli 2021 ABVO : tokante SDKK i tópiko general riba Kadena
Hudisial
7 óktober 2021 SAP: tópiko general riba Kadena Hudisial
10 dezèmber 2021 ABVO: tokante Brandweer


text:
Kralendijk- Na Boneiru tin hopi hende muhé relativamente yòn ku ta hañando yu. Esaki ta aportá na kresementu di e poblashon. Esaki ta bira kla for di sifranan di Centraal Bureau voor de Statistiek (CBS).
Poblashon di Boneiru a krese den 2020 ku 830 te 21,7 mil. E kresementu di poblashon ta komparabel ku e kresementu den 2019, pero ta haltu kompará ku e kresementu den e último sinku añanan. Den 2020 a nase 228 yu. E promedio di e añanan 2015-2019 tabata 192.
CBS ta nota ku partikularmente bou di hende muhé di 15 te 30 aña e kantidat di yu ku a nase ta haltu.


text:
Tarabana, Fiyostraat: Diasabra algo pasa di 4′ or di marduga, team di aresto, ministerio publico y un team di recherche ta haci un entrada hudicial na dos cas den fiyostraat.
Shete sospechoso deteni
E Team di aresto ta yega prome y ta kibra e porta di casnan bay paden, mesora nan a detene na un cas 5 sospechoso y na un otro cas dos homber sospechoso di inicial I.H. y e otro S, ambos ta conoci di polis. Segun informacionnan haya na e sitio entre e 7 detenidonan tin 3 cu lo ta local y e otronan lo ta di nacionalidad venezolano, tambe un dama a keda deteni, pero den oranan di mainta a wordo laga den libertad
Buskeda rigoroso den e casnan
Despues di a detene e sospechosonan a inicia un buskeda rigoroso den e casnan, durante e buskeda na un di e casnan un persona lo a bira malo y a pidi pa presencia di ambulance. E buskeda a continua te den oranan trempan di mainta.
Atraco y of mas investigacionnan andando
Aparentemente lo por ta trata di sospechosonan den casonan di un of mas atraco recientemente cometi, y of tambe pa diferente investigacionnan andando. No ta descarta e posibilidad cu den dianan nos dilanti mas detencion lo por cay.


text:
GOBIÈRNU DI KÒRSOU TA SIGI PREPARÁ PA
KRISIS I KALAMIDAT
Directie Risicobeheersing & Rampenbeleid (DRR) ta e direktorado den ministerio di Asuntunan General, ku ta duna atenshon na tur lokual mester pa garantisá i salbaguardiá na un manera efektivo i efisiente, bida, kontinuidat sosial, medio ambiente i vienes di pais
Kòrsou, promé, durante i despues di un krísis òf kalamidat. Nan ta enkarga k’e responsabilidat pa apliká e lei pa kalamidat, Landsverordening Rampenbestrijding.
Den kumplimentu ku e lei pa kalamidat, e Landsverordening Rampenbestrijding i e plan di kalamidat di Gobièrnu, sr. Lesley Fer den su rol komo kordinadó lokal di kalamidat i direktor di Directie Risicobeheersing & Rampenbeleid (DRR), a organisa un kurso multidisiplinario basá riba e plan pa kalamidat. E kurso ku a dura 3 dia, a sirbi pa duna guia i training den e diferente proseduranan.
E kurso aki tabata speshal pa e asina yamá ‘niet-parate’ diensten ku tin un rol klave den e diferente tareanan durante un krisis òf kalamidat. E tareanan ta ensera entre otro: alarmá pueblo, evakuashon i transporte di persona, kuido den opvang, kuido ora tin skarsedat, registrashon di víktima, informashon i komunikashon, servisio di obranan públiko, servisio di Kranshi, Asuntunan Huridiko, utilidat manera awa, koriente i energia.
E tareanan menshoná ta kai bou di e diferente organisashonnan ku ta forma parti di e organisashon pa kombatí kalamidat (rampenbestrijdingsorganisatie) manera:
Aqualectra, Ministerio di Desaroyo Sosial Labor i Bienestar, UTS, Uitvoeringsorganisatie
Openbare Werken, Directie Communicatie & Voorlichting, Wetgeving & Juridische Zaken i Rode Kruis Kòrsou. Tur partisipante a logra pasa nan tèst ku eksito i a risibí sertifikado komo kordinadó pa e parti di ‘Public Care’ durante un krisis of kalamidat.
Download e app: kalamidat den App store òf Google play, pa bo ta bon prepará i keda bon informá!


text:
Desviacion di caminda
DILANTI EMBASSY SUITES
Entrante dialuna 7 di september 2020, trafico dilanti di e Hotel den construccion “Embassy Suites”, lo bay wordo desvia for di 9’or di mainta y te proximo aviso. E desviacion aki riba parti di Juancho Irausquin Blvd ta necesario pa por cuminsa cu construccion di proyecto; “Pedestrian Tunnel”, un tunnel pa peaton por crusa. Lo tin borchinan di indicacion pa guia e trafico. DOW y KPA ta pidi tur automobilista y pueblo di Aruba en general pa tene cuenta cu e desviacion ariba e caminda menciona.


text:
Machine Gun Kelly y Megan Fox ta parce di ta den un relacion romantico
Machine Gun Kelly y Megan Fox ya a alcansa e etapa di nan relacion den cual nan ta keda drumi cerca otro. Un relacion...
Aruba ta #1 den lista di beachnan pa evita
Pagina popular di turismo Oyster.com a publica un articulo riba siete beach cu bo mester evita si bo ta buscando un luga trankil pa...
Restonan haya den buskeda pa Natalee Holloway su curpa no ta pertenece na dje
Segun reportahe di media internacional (People.com) e restonan humano cu a wordo haya na Aruba sospecha di ta di Natalee Holloway, no ta pertenece...
Aerolineanan mester compensa pa buelo atrasa pa motibo tecnico
STRASBURG ā Un hues di Corte di husticia di Union Europeo a dicidi cu pasaheronan tin derecho riba daƱo y perhuicio ora cu tin...
Homber a asesina persona cu a abusa di su pareha
Un hoben cu ta bisa cu e 'no ta arepenti' di a mata e homber cu a abusa di su pareha awo ta enfrentando...
China: A detene hoben di 19 aƱa pa ofrece ‘sex gratis’
Un hoben di 19 aƱa di edad a bay cera pa prostitucion despues cu el a ofrece sex gratis y causa henter un problema...
Mexico ta captura fugitivo drug lord El Chapo Guzman
Presidente di Mexico a anuncia un rato pasa via di su twitter cu a logra captura e fugitivo for di aƱa pasa despues di...
Video: Horcan Irma ta yega Florida cu hopi forsa
https://www.youtube.com/watch?v=r0qtNh39U4E Parti di e ciudad di Miami ta bao di awa mientras cu horcan Irma ta yegando tera na Florida. E tormenta ta actualmente na...
Lider di e gang MS-13 captura na Guatemala
Polis na Guatemala a bisa cu nan a captura e lider di e gang Mara Salvatrucha/MS-13. Nan a informa via di Twitter cu Angel...
California considerando pa declara paracetamol como cancerigeno
Un pelea a yegando California riba si mester declara un di e droganan sin receta mas comun como cancerigeno, similar na batayanan similar recientemente...


text:
Aunke cu Minister Presidente mr. Evelyn Wever a sigura cu tin suficiente carga na Aruba pa por abastece e mercado local y cu tin mas carga na caminda, toch e no a tene na cuenta cu e decision pa minimalisa funcionamento di Gobierno lo tin consecuencia pa nos economia awo. Carganan por wel di ta na caminda, pero Departamento di Duana a anuncia mesora cu nan lo no procesa e carganan toch!
Den un carta oficial na tur agencia di carga, Director di Departamento di Duana, Roderick Croes a informa cu riba instruccion di Gobierno, nan lo traha riba capacidad minimo. Lo pasa aangifte solamente di productonan di prome necesidad, limpiesa y higiena. Tambe lo haci excepcion pa productonan vital destina pa WEB y Hospital.
E informacion aki a cay den masha mal tera cerca comercio, cu precisamente na e momento aki ta pasando den momentonan dificil y awo sin carga ta corta nan posibilidad pa por bende, pa por haya entrada y asina paga nan trahadonan. Algun a protesta cu na momento Gobierno corta den servicio di Duana, Bo ta cortando automaticamente den henter comercio.
Na Aruba ta importa practicamente tur producto for di exterior y dor di stroba e proceso aki di importacion, Gobierno ta haya menos placa aden di impuesto y atrobe…e comerciante no por bende pa por haya entrada y cumpli cu su debernan. Por lo menos dos di e comerciantenan cu a yama awe a indica cu nan lo tabatin intencion di purba wanta trahadonan na trabou den e crisis aki, pero awor cu Duana a informa cu riba instruccion di Gobierno lo brinda servicio limita, cu nan ta haya nan forsa awo si pa laga mayoria trahado bay cas y warda te dia cu miho temponan presenta.


text:
Alemania i Fransia ke prolongá sanshonnan kontra Rusia.
Gobièrnunan di Alemania i Rusia ke pa prolongá e sanshonnan Europeo kontra Rusia keda. Kansier Angela Merkel i presidente François Hollande a anunsiá esaki. E dos lidernan ta di opinion ku tin muchu tiki progreso den e proseso pa yega na pas ku Ukraina Ost. Ta nesesario pa prolongá sanshonnan kontra Rusia, aunke nos ta kier a logra mas progreso, Merkel a bisa promé ku un enkuentro ku Hollande na Berlin. Hollande tambe a mustra su malkontentu tokante e kurso dje proseso, for di momento ku aña pasá a sera e akuerdo na Minsk. Ukraina, Rusia, Alemania i Fransia a akordá pa hasi esfuerso pa pas den e region kaminda rebeldenan pro-ruso ta na poder. E promé medidanan di sanshon kontra Rusia tabata na 2014 na momento ku Rusia a aneksá e península Krim. Estadonan di Union Europeo lo deliberá e siman aki si ta prolongá e sanshonnan.


text:
KRALENDIJK – Djasabra DaisyCoffie di Frakashon Coffie a hasi un bishita na Punta Cardon, no na Venezuela pero na Rincon. Punta Cardon ta kunuku di yùfrou Maria Koeks na frontera di Rincon, Kaminda di Karapata.
Según Frakshon Coffie ta splika, ántes nos grandinan ku a nabegá tabata duna nan kunuku nòmber di lugánan den eksterior ku nan a bishita p’esei e nòmber Punta Cardon. Frakshon Coffie konosé yùfrou Maria di su Sòldachi Tours den Rincon. E kunuku Punta Cardon ta un desaroyo ku yùfrou Maria a agregá komo atrakshon èkstra den kuadro di Sòldachi Tours.
E desaroyo aki a wòrdu stimulá dor di e programa di POP ku ta “Plattelands Ontwikkeling Programma”. Yùfrou Maria a invitá Frakshon Coffie na diferente okashon i porfin e oportunidat a yega pa por a kumpli. Durante e bishit Frakshon Coffie a duna splikashon di su plannan i tambe su inkietutnan.
Sostén
Yùfrou Maria a ekspresá ku e ta sinti falta di sosten –spesialmente di konosementu- pa yuda desaroyá e produkto. Loke a bin dilanti ta ku bo ta haña desaroyonan basá riba proyektonan pero na momento ku e proyekto kaba ta keda un bashí i no tin sosten mas pa sigui ku e desaroyo.
Dos ehèmpel a bin dilanti esun di desaroyo di Rincon ku Plataforma Rincon tempu ku Ben Oleana komo kordinadó a dirigí e desaroyonan i despues mas resien e proyekto di POP. Dos bon desaroyo, pero ora e proyektonan a kaba ta keda un bashí i esun ku a partisipá den e desaroyo ta keda ku falta di sosten. I pa ta hopi kla, no ta trata di sosten finansiero so, pero mas bien konosementu i tin ora tambe man di obra. Algun ehèmpel: supsidio pa man di obra, pa limpiesa òf mantenshon di instalashonnan p.e. e molina den e kaso di Punta Cardon.
Struktura
Mester krea maneranan mas strukturá pa sostené tipo di desaroyonan asinaki i no a base di proyekto so. Nos hendenan/empresarionan chikí tin un desbentaha kaba, ku ta falta di kapital. Dor di esaki nan ta keda tras serka esun ku ta bin di eksterior ku kapital i ta krea desaroyonan grandi i ekstenso sin mester di ningun ayudo. E mensahe mester ta kla, mester duna mas sosten na nos hendenan.


text:
Mayoria di hende ta kustumbrá na brasa simpatia, kreenshanan, horóskop, i ritualnan ku no tin ningun sentido, pero nan ta resistí algu mas lógiko i inteligente, manera hasi orashon (resa).
Nan ta kere den streyanan, den e elementonan di naturalesa, pero nan ta laga di kere den e Kreador di tur kos i di konta ku N’E. Di otro banda, tambe nos tin e realidat tristu ku hopi di esnan ku ta bisa di ta kristian ku no ta hasi orashon tantu i manera mester ta…..
Orashon ta un akto di humildat. Nos mester rekonosé ku bo tin límite, ku tin un hende Mas Grandi i Superior, i ku ta na E nos mester pidi guia i yudansa. Mustra bo dependensha di Dios. Pero den e mundu di awendia, henter mundu ke ta dje independiente ei, doño di su mes….. Ademas, hasi orashon ta un akto di sinseridat tambe. Dios no ta kontestá orashonnan memorisá i ripití ku no ta ekspresá loke ta sosodé den bo interior, muchu menos palabranan bunita ku ta sirbi di freyashe i no ta korespondé ku e bèrdat. Si bo tin problema pa hasi orashon òf si bo orashonnan no a wòrdu kontestá, wak e video ariba (10 minüt). Porta e por yuda siña bo pa hasi orashon di un manera mas efektivo i risibí resultado di bo orashonnan…


text:
Minister Dangui Oduber a anuncia mas medida…. Ta teme cu e virus lo por brota lihe
Diaranzon anochi, Minister Oduber a anuncia via su pagina di facebook na pueblo di Aruba, cu el’a tuma mas medida. Mas medida ta pa mitiga e brote.
E medidanan ta pa cera tur luga pa 8.or di anochi. Supermercado, minimarket, kiosko, horeca, esta henter sector hotelero, bar, restaurant.
Loke ta keda habri ta Botica na warda, gasolinstations y drivethru di restaurantnan.
Tur casino, cinema y gyms mester cera pa 8.or di anochi. E minister a bisa cu esaki ta drenta na vigor AWE, 19 di MAART 2020.
SOLO por constata cu e ciere ta bayendo paso a paso y no ta descarta cu den algun dia lo por bay over na un ‘toque de queda’ unda ningun hende por sali di nan cas. Sea un toque de queda parcial di 6’or atardi pa 6’or mainta of un ciere completo.
Di acuerdo cu informacion cu SOLO DI PUEBLO a obtene, e medidanan aki ta wordo tuma, pasobra e candtidad di persona den cuarentena cu ayera tabata 125 ta subiendo pa 150 of mas, cual ta un cantidad halto. Maske di e ultimo aki nos no tin confirmacion oficial, pero e medida impone lo mester ta basa riba e cifranan aki. Ta pronostica cu for di e 150 personanan aki, si un 10% test positivo, esaki ta bira precupante.


text:
BARBADOS – E barku Aida Perla di e kompania Aida Cruises ku a sali Boneiru dia 27 di yanüari último, a wòrdu prohibí pa mara na haf di St Lucia. Informashon nan ku notisia Live99 ta disponé di dje ta indiká ku e motibu pa kual a prohibí entrada di e barku na St Lucia djasabra 1 di febrüari último, ta pa prekoushon kontra Coronavírùs. Ounke no tin ningun turista abordo konfirmá ku e vírùs, tin un grupo di persona basta grandi ku tin infekshon di trakto respiratorio. Algun ta bastante malu ku sintomanan sospechoso. Dominica tambe a nenga entrada di e barku.
E barku tin un total di 3286 pasahero i ta planiá pa regresá Boneiru atrobe djaluna 10 di febrüari próksimo. No Boneiru so, pero Kòrsou i Aruba tambe.
No ta konosí ki paso gobièrnu di Boneiru konhunto ku e departamentu di Salubridat Públiko lo bai tuma relashoná ku e informashon konfirmá aki.


text:
Fundacion Telefon Pa Hubentud Aruba ta contento di por ta hayando cooperacion di tur e scolnan participando den un proyecto pa bin cu un logo nobo pa e fundacion. E competencia di pintura aki lo tin participacion di varios scol na Aruba y na final e fundacion lo kier haya idea for di nan pa asina incorpora den e logo nobo pa Telefon pa Hubentud. Esaki ta cu e meta pa prepara e organisacion pa e proximo 20 a├▒a venidero.
Fundacion Telefon Pa Hubentud Aruba ta bezig actualmente cu diferente instrumentonan interno, adaptando esakinan pa asina ki haci e organisacion mas sostenibel. Un di e instrumentonan aki ta e logo, cual nan tin caba pa mas cu 20 a├▒a cu ta representa e trabao cu e fundacion ta haci, cual ta duna informacion na nos muchanan, nos hobennan y mayornan tocante ta kico ta e trabaonan cu ta wordo haci.
E logo ta algo hopi importante den bo organisacion, e ta comunica na bo grupo di meta kico ta bo vision y mision, e norma y balornan di bo organisacion. E fundacion ta conoci no solamente pa brinda servicio na nos muchanan y hobennan, pero tambe ta scucha hopi for di nan, no ta kere mas tocante papia tocante nos muchanan y hobennan pero mas bien papia cu nan. Esaki a zorg tambe pa via loke ta e ÔÇśjongere raadÔÇÖ cu tin na e fundacion for di 2019 cual ta duna diferente conseho riba con tin cu brinda e servicio na nos muchanan, kico ta e instrumentonan cu tin cu uza, y awor a wordo conseha con pa yega na un logo nobo tambe.
James Sneek, Director di Fundacion Telefon Pa Hubentud Aruba, ta bisa cu esaki a bira awor e proyecto titula ÔÇśPinta Nos LogoÔÇÖ, cual awor lo ta bezig ta start na scolnan actualmente na Aruba. Ta papiando aki di 7 scol basico na Aruba, for di Noord te cu San Nicolas, y tambe cinco scol secundario cu lo participa.
Nan lo haya diferente idea, pensamento, creatividad, fantasia for di nos muchanan y nos hobennan pa asina esaki wordo incorpora den un logo nobo. ÔÇt'Asina ki nos lo tin un logo cu ta representa tambe e pensamento, e idea di e mucha y tambe e hoben,ÔÇŁ segun Sr. Sneek. Esaki lo ta 1200 mucha y hoben cu ta participando na e competencia di pintura aki, lo saca un ganador di cada scol cual lo tin un momento pa presenta su creatividad dilanti un grupo di hurado. Na final lo saca un ganador di scolnan basico y un ganador di scolnan secundario cu lo ricibi un premio cu por wordo uza pa su educacion of tambe su tempo liber.


text: Diamars madruga a drenta informe di cu tin un turista malo benta den e yerbanan dilanti un hotel na Palm beach, mesora a dirigi un patruya na e sitio. Na yegada di e patruya a bin haya e turista benta den e yerbanan dilanti e hotel. Ora cu a lante a nota cu e ta burachi. A busca tur forma pa sa na cual hotel e lo ta hospeda pero no a logra haya sa. E ora ey a opta pa hib’e warda di polis na Sanicolas pa presente dilanti un fiscal auxiliar y pa despues trese bek na warda di Shaba. Den e trajecto di Sanicolas pa Shaba e turista a saca den e vehiculo di transporte lagando esaki tur saca. Polisnan mes mester a spuit e sushedad afo y laba e vehiculo pa asina por bolbe usa e vehiculo pa otro casonan.


text: KRALENDIJK – Klousura siman di lesa buki na ‘Kolegio Strea Briante’ ku tremendo presentashon. Despues di e siman di buki ku e tema ‘Medio di Transporte’, Skol ariba menshoná a organisá un aktividat kaminda muchanan por a topa ku motosaikel i trùk den kura di skol. Fittipaldi Pietersz a keda aserka pa e por ta presentá na skol ku motosaikel pa e muchanan. Huntu ku dos otro persona Fittipaldi a hasi un paseo den kura di skol ku diferente mucha. Etienne Coffy di e kompania Don Andres tabata presente ku un trùk pa asina e muchanan haña informashon i el a duna un demostrashon di algun kos na e sitio. E muchanan a keda hopi kontentu i impreshoná ku nan por a haña e oportunidat pa wak un motosaikel hopi serka i hasi pregunta. Diferente mucha a hasi un paseo riba motosaikel, i a menshoná ku ta promé bes nan a sinta riba un motosaikel. E gritu di alegria di e muchanan a pone yùfrounan pidi pa nan por dal un trep riba motosaikel. Pa korona obra yùfrou Tibizai Sances di grupo 4B, a pidi pa e mes kore un motosaikel pa e muchanan wak. Un alegria inmenso a reina den kura di e skol. Yùfrou Jeanne Goeloe a bisa ku nan ta hopi kontentu pa por a sera e siman di lesa buki, ku motosaikel i trùk, un forma diferente. Rovien Pachunga a menshoná ku nos ta ehèmpel pa e muchanan i ta importante pa enkurashá nan pa hasi kos bon i korekto. Entre otro lesamentu ta hopi importante pa nan desaroyo. Distraishon ta bon, esta kore bai bin den kura di skol, sinembargo lesamentu ta kontribuí hopi mas ku desaroyo di un mucha. E kombinashon di potrèt ta ilustrá e aktividat den kura di e skol djabièrnè mainta, kaminda entre otro Surendell Martina, Fittipaldi i Rovienne ‘Pachunga’ Miguel.


text:
PREPARASHON PA KARNAVAL 2023
MINISTERIO KONSERNÍ ENSEÑANSA, SIENSIA, KULTURA & DEPORTE
PREPARASHON PA KARNAVAL 2023
PUBLIKÁ RIBA 18 MEI 2022
WILLEMSTAD – Minister di Enseñansa, Siensia, Kultura i Deporte (ESKD) sr. Sithree van Heydoorn, ta partisipá na pueblo di Kòrsou ku gruponan di karnaval por kuminsá ku preparashon pa selebrashon di Karnaval 2023.
Ministerio di ESKD huntu ku Minister S. van Heydoorn a tene kombersashon ku diferente departamentu di Gobièrnu i vários organisashonnan karnavalesko. Durante di e kombersashonnan akí a tene kuenta ku diferente aspekto ku ta di importansha pa preparashon pa yega na Karnaval 2023. Huntu a yega na e akuerdo ku ta stimulá pueblo di Kòrsou pa prepará mas mihó ku ta posibel pa e temporada di Karnaval 2023.
Punto di salida ta pa mihó tur grupo di karnaval ta bon prepará pa karnaval, pa evitá ku preparashonnan ta kuminsá na último momentu. Mientrastantu Gobièrnu di Kòrsou ta sigui vigilá e desaroyo rònt di e pandemia di COVID-19. Speransa ta ku e kontágionan no tin influensia grave pa nos pueblo, di manera ku nos marchanan por kontinuá i pueblo por selebrá karnaval di un forma responsabel den 2023. Mas informashon tokante di Karnaval 2023 lo keda publiká den e periodo benidero.
Minister di ESKD sr. Sithree van Heydoorn ta urgi pueblo di Kòrsou pa sigui kuida nos salú, ounke ku e reglanan di COVID-19 ya no ta aplikabel.


text:
House of Worship Hulanda ta organisá un tremendo Expo Festival. Un evento kaminda diferente empresario lo ta presente pa brinda nan produktonan i servisionan.
Give Thanks Festival | House of Worship Hulanda
House of Worship Hulanda ta organisá un tremendo Expo Festival. Un evento kaminda diferente empresario lo ta presente pa brinda nan produktonan i servisionan.
E dia aki tambe lo ta un momentu di gradisimentu na Dios en konekshon ku “Thanksgiving day”. Lo ta bai tin diferente agrupashon musikal kristian manera, New Annointing Church, Life Music, New Song Capelle praise team i Miracles and Fire riba e dia aki pa yuda engradesé i gradisí Dios.
Bin i sera konosí ku diferente empresario vèrsá i tambe ku tin hopi pa ofresé den areanan manera kuminda, kos di boka dushi, moda, beyesa, arte, músika, fotografía, deporte, enseñansa, regalo i diferente produkto personalisá.
Tambe pa nos muchanan lo tin huki di pinta kara i diferente aktividatnan sosial. Pues lo bai ta un dia pa henter famia. Entrada pa e festival aki lo ta kompletamente GRATIS. Bin wak, skucha, baila, gosa i disfrutá dunando Dios gradisimentu.
Nos ta wardá bo djadumingu 6 di novèmber for di 4or di atardi pa 8or di anochi na Pretoriusstraat 56, 2987 AK aya na Ridderkerk.
Bota keda invitá pa bin disfrutá huntu ku bo famia i konosínan. Pa mas informashon bishitá nos página sosial di Facebook, Instagram i tambe Youtube: Howhulanda. Of tuma kontakto ku nos na number di telefòn: +31 6 1319 54 98.


text:
The content originally appeared on: Diario
ASUNCION: Pa prome biaha den historia di Weganan Suramericano, Aruba a gana un medaya di oro.
Landado Mikel Schreuders a logra a gana medaya di oro den 100 meter estilo liber y tambe ayeranochi DIARIO a haya informacion cu el a gana medaya di plata den 50 meter breaststroke.
Den ora di mainta Mikel a splica cu el a califica den di cuatro tempo y e tabatin speranza cu e por a logra otro medaya. E mes a indica cu e ta contento cu su prestacion y di logra otro medaya pa Aruba.
Mikel ta riba puesto 13 di mihor landado di 50m breaststroke y di 15 den 100m freestyle. Pabien Mikel y Comite Olimpico Arubano pa mustra e calidad di nos atletanan Arubano y yena nos cu orguyo nacional.
Weganan Suramericano lo tuma lugar di Diasabra 1 di October te cu Diasabra 15 di October na e capital di Paraguay.


text:
Ku Proyektonan relashoná ku Konservashon di Naturalesa, Notisia, Siensia, Legislashon i Edukashon pa Tur Seis Isla di Hulanda Karibense
Dutch Caribbean Nature Alliance (DCNA) a lansa su wèpsait nobo nobo. Den un komunikado ku e non-profit ret di kontakto di konservashon di naturalesa den Hulanda Karibense a saka, DCNA a duna vários aspekto importante di kon su wèpsait nobo lo bai fasilitá interkambio di informashon entre no solamente e miembronan di e ret di kontakto di konservashon pero tambe na públiko en general.
Tumando despedida di e wèpsait anterior, esun nobo lo kompartí vários portal di informashon interaktivo ku lo hasi interkambio di informashon tokante konservashon di naturalesa, maneho, investigashon, mónitòreo i proyektonan edukashonal denter di Hulanda Karibense muchu mas aksesibel.
Plataforma di notisia interaktivo
Riba e wèpsait nobo bishitantenan por haña e último notisia ku enfoke riba investigashon i proyektonan di mónitòreo ku orígen denter di Hulanda Karibense pa medio di un plataforma di notisia kompletamente interaktivo ku yama (Bio)News (https://dcnanature.org/news/), ku ta optimalisá tambe pa mira riba plataformanan mobil. Maske ku e wèpsait riba su mes lo ta na ingles, e diferente tópikonan di notisia lo ta tradusí na papiamento (Aruba), papiamentu (Kòrsou ku Boneiru) i na hulandes anto e tradukshonnan ta disponibel riba e wèpsait. BioNews ta haña sosten den un forma ku nos ta apresiá di parti di e Ministerio (hulandes) di Agrikultura, Naturalesa i Kalidat di Kuminda.
Konservashon di Naturalesa na Hulanda Karibense
Lo presentá tambe un resúmen di investigashon i mónitòreo di proyektonan aktivo na Hulanda Karibense i bishitantenan lo haña oportunidat di haña mas konosementu tokante e miembronan di e Ret di kontakto i e Sekretariado di DCNA. Tambe ta aksesibel un resúmen di e vários proyektonan di legislashon i di edukashon pa tur e seis islanan di Hulanda Karibense. Bishitantenan di e sait por haña akseso tambe na datonan di naturalesa i konservashon pa medio di lenknan ku bankonan regional di dato, inkluso for di e banko di dato di ‘Visitors to the Dutch Caribbean Biodiversity Database (DCBD)’, i lenknan pa wèpsaitnan di miembronan di DCNA i nan partnernan. Tambe por haña dokumentonan spesífiko di DCNA manera e Reportahenan di Éksito di Maneho di e Organisashonnan di Maneho di Áreanan Protehá (‘Management Success Reports for the Protected Area Management Organizations’) di tur e seis islanan huntu ku formanan kon pa embolbí habitantenan i turistanan den konservashon na nan respektivo isla pa medio di vakatura, trabou boluntario, grabashon di sitionan di naturalesa i di kandidatonan potensial pa formashon di partner.
“Mi ta gradisí spesialmente e outornan di e wèpsait; Bram Perry, Deviate Design, i Coastal Dynamics, pa nan sosten den desaroyo di e wèpsait i tambe e sostenedónan ku a kompartí material na e banko di pòrtrèt di DCNA (DCNA Photobank) ku a yuda nos hinka e naturalesa bunita di Hulanda Karibense den shokes di nos wèpsait nobo. Nos ta spera ku abo lo disfrutá di e wèpsait nobo i siña mas tokante konservashon di naturalesa den Hulanda Karibense” Tineke van Bussel, DCNA su Empleado pa Investigashon i Komunikashon i lider di desaroyo di e wèpsait nobo, a komentá.
DCNA su Wèpsait www.dcnanature.org, a bira realidat ku sosten kontinuo di parti di Postcode Lotterij (Hulanda).


text:
Den Rijksministeraad di 22 di november 2019, a dicidi cu lo wanta e aanwijzing pa Aruba. Aruba a splica cu den e presupuesto di 2020 a tene cuenta cu gasto di personal y e entradanan di nos pais. Asina Aruba ta haya tempo y espacio pa finalisa e proceso di e Presupuesto 2020 y ora e Presupuesto 2020 wordo aproba pa Parlamento conforme palabracionnan, e aanwijzing lo no wordo duna.
Minister Knops a declara cu pa Hulanda y Aruba Finansa duradero ta hopi importante y cu Aruba a indica cu lo procesa e conseho di CAFT den e presupuesto. Esey ta duna e mandatario confiansa pa no duna un aanwijzing awor.
Premier Evelyn Wever-Croes a splica cu reunionan a bay bon.
Premier Wever-Croes: “Cu Aruba no a haya un aanwijzing awe ta duna Aruba espacio pa caba e procedura di presupuesto 2020.
Aruba a haci pasonan grandi, nos no a logra ainda pero nos ta riba e bon caminda”.


text:
ORANJESTAD ARUBA, 18 september 2020
Durante e siman cu a pasa Gobierno di Aruba por medio di Crisis Team a reuni pa evalua diferente extra medida pa reduci contagio di Covid-19. Tambe a revisa protocolnan y haci algun adaptacion, cu e meta pa reduci e contagio den e diferente sector.
A adapta e protocol di cuarentena bek na 14 dia obligatorio y a haci tapa boca den tur interior di localidad obligatorio tanto pa cliente como trahador. A amplia "Task forse" control cuarentena y isolacion y desde diasabra 19 di september "Toque de Queda” ta conose orario nobo di 10:00 PM pa 5:00 AM y ora di ciere ta bira 9pm. Esnan cu por ta riba caya ta esnan cu ta bayendo trabao of biniendo di trabao; nan mester tin su bon identifacion, carta y schedule di trabao. Si mester bay hospital mester yama 100 promer pa notifica.
Tambe a informa cu fiestanan na cas no ta permiti.
Trahadornan cu tin sintoma, no bay traha, bo ta core riesgo di haya castigo diciplinario ademas di por pega otronan cu e virus.
Tur e medidanan y cambionan anuncia ta nesesario pa logra reduci e cantidad di contagio na Aruba y trece esaki na un nivel mas razonabel pa bienestar di comunidad y Aruba. “Si tur hende coopera y comporta mihor, mas medida no ta necesario, pero promer e casonan di contagio mester baha”, tabata palabranan di Minister President Wever Croes na ciere di e conferencia di Prensa.


text:
Minister Plenipotenciario Guillfred Besaril a haci un bishita cerca Vivian Lampe, yui muhe di Padu Lampe (dfm) na su cas na Aruba. Na e ocasion aki e mandatario a entrega e registro di condolencia cu a wordo habri na Cas di Aruba despues di fayecimento di Padu Lampe.
Sr. Besaril a haci uso di e oportunidad pa expresa ainda su palabranan di profundo pesame y a bisa cu no mester lubida con grandi Padu tabata ta; kico tur ela significa pa nos. E ta nos tata di Cultura, e ta hunto cu Rufo Wever (dfm) autor di nos Himno Nacional y e ta laga un bunita
herencia atras.Vivian Lampe a bisa di ta contento pa ricibi e registro di condolencia aki y a gradici tur esnan cu a bin na Cas di Aruba pa expresa nan sentimiento pa cu Padu Lampe. Segun sra. Lampe esaki ta demostra un biaha mas con grandi tabata e stimacion y aprecio pa Padu Lampe tambe pafor di Aruba.


text:
Rekuerdo di San Willibrordo
E buki aki ta un tributo na e mener ku nos por mira riba e página robes, riba e misa, Pastor Vincente Jansen. Na fin di siglo 19 el a laga traha un misa grandi den e bario Mondi Afó (Buitenbosch na hulandes). Na e inougurashon di e impreshonante misa di San Willibrordo na 1888 a kambia e nòmber di Mondi Afó pa San Willibrordo. E misa ta diseña den e estilo neo-gótiko ku tabata hopi popular e tempu ei na Hulanda. Solamente e kolónan ta duna e misa un toke kurasoleño. Serka pastor Jansen i hopi otro religioso katóliko na Kòrsou e kuido sinsero pa e parokianonan tabata kana huntu ku un sentimentu di superioridat oropeo. Niun otro kaminda na Kòrsou e trabou misionero katóliko a laga su marka asina riparabel atrás riba e komunidat ku no ta den e bario ku awendia yama San Willibrordo.


text:
The content originally appeared on: Diario
Prome Ministro Evelyn Wever-Croes:
ORANJESTAD (AAN): Siman pasa Minister di Finansa Xiomara Maduro a presenta e Plan Fiscal 2023.
Awor den un reaccion ricibi, Prome Minister Evelyn Wever-Croes ta felicita henter e ekipo cu a bin cu un plan teniendo na cuenta mas tanto aspecto cu ta posibel. Den e plan ta cuminsa enfoca riba con pa haci finansa mas sostenibel y ta bin na mes momento cu compensacion considerando cu costo di bida ta halto na Aruba.
Pa locual ta e compensacionnan, Prome Minister Wever – Croes a remarca cu tin algun cu ta hopi interesante.
Por ehempel, e tarifa di inkomstenbelasting y loonbelasting ta baha cu 2%. Banda di esaki e suma liber di impuesto tambe ta bay subi.
Te cu aworaki no ta paga impuesto pa sumanan te cu 28 mil Florin pa aña. Entrante prome di januari 2023, e suma aki lo bira te cu 30 mil Florin. Pues cu e aumento aki y rebaho di tarifa, lo bay haya cu riba 36 mil persona no ta bay paga e belasting aki mas. Pues loke cu bo gana, esey ta loke bo ta bay cas cu ne, Prome Minister a splica.
Pensionado: Pa tur esnan cu ta cobra pensioen tambe tin cambionan sumamente interesante. Manera ya a worde anuncia, pensioen di biehes ta bay subi entrante prome di januari 2023 cu 35 Florin.
Awo lo bin beneficionan adicional, esta e reparatietoeslag pa pensionado ta bay subi cu 45 Florin y e tarifa di impuesto ta bay baha cu 2%. Banda di esaki e suma liber di impuesto tambe ta subi te na 30 mil y pa loke ta trata parehanan casa cu tin pensioen di biehes, e peso di impuesto ta bay baha paso no ta bay conta esakinan hunto mas.
Comercio: Tambe ta mira cu Minister Xiomara Maduro a anuncia compensacion pa companianan. Companianan ta paga 25% di impuesto riba nan ganashi (winstbelasting), pero entrante prome di januari 2023 e tarifa ta baha na 22%.
Terminando Prome Minister a expresa cu e bunita di e pakete aki ta, cu a traves di e plan fiscal aki, a trece cambionan di impuesto cu ta bay percura cu gobierno ta haya su ‘fair share’ mas lihe y mas efectivamente. Pero tambe ta percura pa comunidad ricibi compensacion. Entrante prome di januari 2023, inkomstenbelasting ta bay baha, loonbelasting ta bay baha y winstbelasting ta bay baha y ta spera cu esaki ta bay trece e alivio cu cada un persona tin mester akinan na Aruba.


text:
Introdukshon
Na sala di emergensia bo a haña geps na bo pia. Dòkter a bisa ku bo por bai kas bèk.
Aki bo ta lesa:
- kiko geps ta i pa kiko ta us’e
- kon ta buta geps
- konseho di geps di kalki
- konseho pa evitá hinchamentu òf pa redusí esaki
- konseho pa mihó sangramentu
- ki ora bo mester tuma kontakto ku hòspital
Kiko ta geps/yesu i kiko e ta hasi?
E geps òf yesu ku nos ta usa na sala di emergensia ta trahá di kalki. E ta sòru ku e wesu ta keda na lugá i ta ofresé protekshon pa skarnir òf tendon ku a sufri daño.
Kon ta buta geps?
Promé bo ta haña un tipo di mea na bo pia, despues un ferbant i despues e geps. E geps ta muhá i ta bira kayente. Na promé instante un parti di e pia ta keda habrí. Esaki ta nesesario pa duna espasio na eventual hinchamentu, pa asina no kore riesgo ku e sirkulashon di sanger no por kore bon. Asina ku e hinchamentu a baha, por buta sobrá di e geps na e pia. Esaki ta sosodé na poliklínika.
Konseho di geps di kalki
- geps di kalki ta kompletamente seku i duru despues di 24 pa 48 ora
- bo no mag di kana ku geps di kalki (asina e geps ta kibra). Bo por kana ku yudansa di krùk sin ku bo ta laga bo pia rùst riba flur.
- no laga bo geps seka e promé dia riba flur, pero por ehèmpel riba un kusinchi.
- bo no por muhá e geps, buta un saku di plèstik rondó di e pia ora bo baña pa asina protehá e yesu.
- E pia por bai grawatá. Esaki ta dor di vògt entre bo kueru i e geps. Bo por redusí esaki dor di seka ku un föhn entre geps i kueru. Hasi esaki ku airu friu pa evitá ku bo ta kima e kueru. No hasi uso di ophetonan manera por ehèmpel un angua di brei pa grawatá e pia. Esaki por okashoná daño grave na e kueru.
Konseho pa evitá òf redusí hinchamentu
Tene bo pia ku geps mas tantu posibel na haltu pa evitá ku bo pia ta (sigui) hincha. Durante dia buta bo pia riba un kusinchi. Anochi bo por subi e parti abou di bo kama. Bo por hasi esaki dor di buta un kusinchi na parti abou di bo kolchon. Ta importante pa:
- bo pia ta mas haltu ku bo rudia i bo rudia ta mas haltu ku bo hep; ku esaki ta importante ku bo hilchi tin espasio
- bo no kana (ku krùk) muchu den e promé periodo (siman), paso e ora ei e pia ta kologá abou muchu.
Konseho pa un mihó sirkulashon
Pa tene bo skarnirnan flèksibel i pa stimulá bo sirkulashon di sanger, ta importante pa bo hasi ehersisio algun bia (2 pa 3 bia) pa dia.
1. Move bo tenchinan den bo direkshon i despues den e otro direkshon,
2. Sintá; hisa bo pia di strèk durante tres sekònde,
3. Si bo rudia no ta den geps, bùig i strèk bo rudia.
Ki ora bo mester tuma kontakto ku hòspital?
- si bo tenchinan bira blou, blanku òf hopi hinchá,
- si bo tenchinan ta kishikí i esaki no ta pasa,
- si apénas bo por move bo tenchinan,
- si bo ta sintí doló ku no ta pasa,
- si e geps a sker òf kibra,
- si e geps a muha.
Bo tin mas pregunta?
Tuma kontakto ku e kamber di geps òf ku sala di emergensia di e hòspital kaminda bo a haña tratamentu.


text:
INSTALASHON LUSNAN LED TA KONTINUÁ
MINISTERIO KONSERNÍ TRÁFIKO, TRANSPORTE I PLANIFIKASHON URBANO
INSTALASHON LUSNAN LED TA KONTINUÁ
PUBLIKÁ RIBA 14 NOVÈMBER 2022
Willemstad – Minister Charles Cooper ta informá ku instalashon di lusnan LED “smart” ta tumando lugá manera palabrá i na satisfashon. Manera pueblo por tuma nota aktualmente, ta instalando e lusnan aki for di Biesheuvel te ku Rio Canario.
Klaramente por mira e diferensha grandi kompará ku e lusnan anterior. Pera di lusnan LED “smart” ta duna mas klaridat i ta usa menos koriente, i por manda un señal na momentu ku por ehèmpel e pera kima, ku komo konsekuensha ku esaki por wòrdu kambiá rápidamente.
E trabounan aki ta na enkargo di e kontratístanan Elux, CIS i tambe Kla pa solushon.
Instalashon di e lusnan LED “smart” aki lo kontinuá priméramente riba tur e kamindanan prinsipal pa despues sigui ku e demás kamindanan riba nos pais.
Asinaki nos ta sigui traha pa hiba Kòrsou su infrastruktura dilanti.


text:
En conexion cu Dia Internacional di Hende Muhe, Prome Minister ta felicita tur hende muhe den nos comunidad un feliz dia y pa medio di un discurso den un programa special, ta encurasha cada hende muhe di nos pais pa para keto na e posicion di hende muhe den nos comunidad y scoge pa wak e cosnan di e banda positivo pa asina wak oportunidad y solucionnan.
āBerdad, con tempo a cambia desde un aƱa pasa y awor. E pandemia aki a dal nos tur duro, hopi duro. Prome cu e pandemia, nos tabata bayendo bon, y mi ta contento cu prome cu e pandemia nos a tuma e pasonan corecto cu awor ta yudando nos enfrenta e pandemia miho.
Awe riba e Dia Internacional di Hende Muhe, nos ta para keto na e posicion di hende muhe den nos comunidad. Hende muhenan ta fuerte, y por enfrenta cualkier cos. Hende muhenan ta recupera lihe di golpinan di bida, pasobra ta resiliente. Hende muhenan den liderazgo ta exitoso, pasobra hende muhenan ta trece cualidadnan na mesa, cu ta yuda den gobernacion of dirigi cualkier empresa. Hende muhenan ta innovador, pasobra nos ta busca solucionnan nobo pa problemanan.
Mi ta kere cu especialmente durante e ultimo aƱa aki, e pandemia a demostra cu nos tur mester tabata mas fuerte pa por enfrente, mas resiliente pa recupera di dje, y mas innovador pa busca otro sorto di solucion. Y hende muhenan a sobresali den esaki. Y mi ta hopi orguyoso di mira e papel importante cu hende muhenan a desplega.
Y kere mi, e aƱa tras di lomba no tabata facil. Pa mi sigur cu no. Tanto riba e nivel personal, como e nivel di trabou. Mi a haya mi, despues di apenas 2 aƱa di gobernacion, ta enfrenta e peor crisis cu nos pais a conoce. Desde cu nos a drenta den gobierno na 2017, mi a atende varios crisis. E crisis financiero di nos pais, e crisis social di nos pais, e crisis Venezuela y su impacto riba nos pais. Y cada un di nan nos a atende, cu firmesa.
Pero e crisis causa pa e pandemia mundial di Covid-19 si a suprasa tur cos. e tabata hopi dificil. Pa cuminsa e tabata desconoci. Nos tabata bon prepara, y nos a prepara nos mes bon pa cada reto. Nos ta conta cu un ekipo di profesionalnan dedica, cu ta yuda gobierno den decisionnan.
Asina mes, apesar cu ni ami, ni ningun hende riba e planeta aki, tabata conoce e embargadura di e crisis, mi mester a percura pa semper ta trankil, pa evita cu hendenan ta bay den panico. Mi mester tabata duro ora mester y tuma e decisionnan necesario, pasobra mescos cu mi ta duro cu mi yiunan tin biaha pa protehe nan, mi mester tabata duro pa protehe boso y boso yiunan tambe.
Cu e tabata facil? Sigur cu no, pero si necesario. Mi ta kere cu e decision mas dificil tabata di cera frontera dia 16 di maart aƱa pasa, y mira nos turismo y economia cay den otro. Esaki tabata hopi dificil. Tambe di mester a cera scolnan riba e mesun fecha.
Tur esaki mientras mi mester a despedi di mi unico subrina di 11 aƱa, Angelina, cu despues di lucha cu un malesa no comun, fibrosis cistica, su pulmonnan a cansa, y el a fayece na mey aƱa pasa. E tabata e fuente di alegria den nos famia, e tabata hopi importante den mi bida, mescos cu mi yiunan y subrinonan. E tabata mira tur mi conferencianan di prensa, e tabata pendiente pa sa ki dia scol ta habri bek. Lamentablemente el a fayece prome cu scol a habri. Mi ta hopi agradecido di por tabata tināe den mi bida pa 11 aƱa, pero asina mes, su fayecimento a causa hopi dolor.
Sinembargo no tabata tin tempo pa procesa esey, el a fayece memey di e prome ola, y mi mester a atende trabou mesora despues di derāe. Mi ta kere cu esakinan tabata e momentonan mas dificil pa mi. Atende cu frontera cera, cu shelter in place, cu sindicatonan manifestando constantemente, y atende cu e dolor ey den mi curason. E temporada aki tabata sin duda e temporada mas dificil di e crisis, pa mi.
Awor, despues di un aƱa mi ta preocupa ainda, pero toch mas trankil, pasobra nos tin un plan, nos tin vision, nos tin curashi y nos tin determinacion pa recupera nos economia.
Ademas nos a demostra caba cu nos por. Y awor nos ta ya den e fase di vacunacion, cu ta e rumbo pa nos yega na normalidad, na un normal nobo, ohala pronto.
Kiko a yuda hopi den maneho di e crisis?
INNOVACION tambe a hunga un papel grandi den e crisis aki, y mi ta contento cu mi a pone innovacion central den nos maneho desde 2017. Pasobra ta e vision ey ta pone cu awor nos ta sobresali.
Dos ehempel cu mi por duna di esaki ta: Nos grandinan den cas di cuido cierto momento no por a ricibi bishita mas, esey ta un situacion cu ta preocupa mi hopi. Nos a percura pa tur cas di cuido haya tablets pa asina famianan por keda den contacto cu nan ser keri a traves di e tablets. Tabata realmente hopi bunita pa mira e reaccion di nos grandinan.
E di dos ehempel ta e health app di DVG, riba cual bo ta haya bo cita, y registro di vacuna. Esaki ta permiti e citanan bay hopi lihe y eficiente, cu lo yuda nos pa asina cu e siguiente batch yega, por vacuna tur esnan cu a registra.
Kico a yuda mi? Hopi biaha mi ta topa hende y nan ta bisavmi āmi no sa con bo porā, of āta con abo por handle tur esakiā. Wel, mi ta traha hopi riba un balance, un balance entre famia, trabou, practica mi fe y servicio na comunidad.
Loke semper ta yuda mi ta e sosten enorme cu mi ta haya di tur hende, hasta di esnan cu no conoce mi, of no ta di acuerdo cu mi. E sosten di mi casa Kenneth ta grandi y ta hopi importante pa mi. E sosten di mi famia; di coleganan di Ministerraad , di e ekipo di crisis, di henter comunidad.
Y mi no ta gaƱa, tin ora mi animo ta baha. Ora mi sinti animo abou, tristo, rabia, mi ta scoge pa no ta negativo, mi ta scoge pa wak e cosnan di e banda positivo. Pasobra ora bo tin e bril NEGATIVO bisti, unico cos cu bo ta wak ta obstaculo y problema. Ora bo bisti e bril POSITIVO bo ta wak oportunidad y solucion.
Si bo no por wak cosnan positivo, wak rond di bo. Irespecto kico por ta pasando den bo bida, semper semper tin cosnan bunita cu bo por ta agradecido pa nan.
Ami ta pensa mesora na nos enfermeronan y dokternan riba Cuido Intensivo, of sala B3, caminda pashentnan di covid ta wordo hospitalisa. Ora mi corda y mira con duro nan ta lucha pa scapa bida di otro, ta yena mi cu gratitud. Of ora mi mira maestronan con nan ta lucha pa duna les bou circumstancianan asina dificil, esey mi ta hopi agradesido pe. Asina mi por menciona hopi ehempel mas. Ora bo ta sinti cu animo ta abou, hisa e animo. Pensa riba cosnan positivo.
E aƱa tras di lomba tabata duro, pero nos tin hopi perspectiva nos dilanti. Como pais nos a enfrenta retonan grandi den pasado, y nos a surpasa nan, y nos lo surpasa esakinan tambe. Dicon? Pasobra nos ta stima nos mes, nos ta stima nos famia y nos ta stima Aruba.
Awe riba Dia Internacional di Hende Muhe, mi kier laga bo cu e pensamento aki: No warda pa un otro yena bo di felicidad. Si abo ta feliz of no, no ta depende di otro, e ta depende di bo mes. No ta otro hende tin cu cende bo lus, pa bo briya. Bo mes mester cende, ABO ta e solo cu mester briya. Una bes bo cende e lus, unabes bo dicidi cu ta ABO ta e solo cu mester briya, no tin nada pa stroba bo.
Y bo no mester paga e lus di otro pa esun di bo briya mas. Tin luga den henter universo pa nos tur briya nos lus. Asina ta, dicidi cu abo ta e solo cu mester briya, y no tin nada pa stroba boā.


text:
Apertura "Cas Speransa Nobo"
Alto Vista, NOORD - Recientemente dia 23 di Juni 2017, a tuma lugar apertura oficial di centro di rehabilitacion nobo, Cas Speransa Nobo. Un centro di rehabilitacion dedica na yuda esnan cu ta adicto na substancia vence nan adiccionnan y haya proposito den bida.
Cas Speransa Nobo ta e prome proyecto social di HopeAruba Fundacion Restauracion, un fundacion funda pa empresario local, Lisette M. Malmberg.
Lisette Malmberg, Presidente HopeAruba Fundacion Restauracion
Cas Speransa Nobo a nace for di un preocupacion cu a cuminsa casi binti aña pasa ora cu un bon amigo, Sr. Ramiro Richards, kende tawata adicto na droga pa casi 15 aña y a haya ayuda na Hulanda, a puntrele pa join e den un esfuerzo pa trece ayuda pa personanan den e problematica aki na Aruba.
Asina, na aña 1996 Sra. Malmberg hunto cu un grupo chikito a uni den un Stichting yama Speransa Nobo. E idea tawata pa traha hunto cu “De Hoop” for di Dordrecht, Hulanda cu e vision pa un dia tin un centro di rehabibilacion unda lo por yuda e personanan aki.
Pastor Ramiro Richards Iglesia Baranka di Restorashon, Boneiro Ex Adicto na Substancia pa 15 aña
Durante e tempo ey no tawatin e fondo necesario pa ofrece esnan adicto na substancia un luga pa biba pero a cuminsa cu un trabou comunitario di alimenta esnan bibando riba caya tur siman den e area di Schelpstraat y despues na Rancho. Tur diasabra e obra comunitario ta continua den e area di Rancho y algun biaha pa luna tambe den Village, San Nicolas.
E soño di tin un Centro di Rehabilitacion nunca a laga Sra. Malmberg, apesar cu ora Sr. Richards, a bay biba na Boneiro y kende awe ta Pastoria Baranka di Restorashon na Boneiro, e trabounan di Stichting Speransa Nobo a para.
Asina Sra. Malmberg a dicidi di cuminsa un Fundacion nobo yama HopeAruba Fundacion Restauracion cu e vision pa awor si establece e Centro. Atravez di e Director di Teen Challenge Aruba, Sr. Freddy Biesum, kende tin mas cu 15 aña trahando den e comunidad Arubano, a logra firma un acuerdo cu Global Teen Challenge pa Cas Speransa Nobo su programa wordo maneha door di e organisacion mundial aki, cu mas di 50 aña di experiencia riba e tereno aki. Su Directornan Ehecutivo ta Shawn y Shanon Blankenship lo maneha Cas Speransa Nobo y tin e tarea inicial pa ekipa lidernan Arubiano pa continua cu e obra.
Directornan Ehecutivo Cas Speransa Nobo: Shawn y Shanon Blankenship
Riba e mainta aki, Sra. Sharon Frankel, Managing Director Aruba Bank tambe a comparti Aruba Bank su motibo pa ta partner di e proyecto. “Pa nos di Aruba Bank ta un placer pa para aki y dirigi nos mes na un momento asina importante y special den e historia di Cas Speransa Nobo. Siendo e unico banco cu ta carga banco nomber di nos pais pa mas di 90 aña y ta para cla pa duna bek na comunidad pa forma parti di proyectonan util pa duna bek na nos comunidad. Nos ta un honor pasobra nos no kier ta solamente para banda di e problema, pero nos tambe banda di e solucion,” Managing Director di Aruba Bank, Sra. Sharon Frankel a bisa.
Sharon Frankel, Managing Director Aruba Bank
Sra. Frankel a sigui bisa cu nan di Aruba Bank ta sinti honra di por inverti den e proyecto, subrayando su uzo di e palabra ‘inverti’ enbes di ‘sponser,’ ya cu e palabra ‘inverti’ ta liga cu ‘compromiso.’ “Ora bo inverti bo ta haci’e cu compromiso pa yega final di e proyecto. Nos ta mira Cas Speransa Nobo como un partner pa nos esfuersonan social pa comunidad.”
Presente na e occasion tawata Minister di Husticia, Sr. Arthur Dowers, Miembronan di Parlamento, Sr. Donny Rasmijn, Sr. Marlon Sneek como tambe ex-Minister Sr. Otmar Oduber.
Trabou colaborativo
Den nan esfuerso pa traha den colaboracion estrecho cu otro instancianan existente cu ta trahando den e trabou di rehabilitacion riba nos isla, Directiva di Cas Speransa Nobo a invita tur organisacion cu ta labora den e trabou aki, un siman prome pa asina inicia un relacion colaborativo. Nan a comparti un atardi ameno di experiencianan adkeri atravez di e añanan y tur a haya un recotido den e centro.
Francisco Celaire, FMAA Fundacion Maneho di Addiccion na Aruba
D - R Gino Frans, Director di Cas Eliezer y Freddy en Carmencita Biesum,
Directornan di Teen Challenge Aruba
Pa mas informacion por tuma contacto cu Cas Speransa Nobo via nan Web-site: www.cassperansa.org of door di yama 5879008. Cas Speransa Nobo ta situa na Alto Vista # 52, Noord, Aruba.


text:
“Tin motibo pa Aruba keda alerta den e situacion mundial nobo cu a presenta. Na e momentonan aki Rusia claramente ta duna prueba cu e no ta hala atras manera a pensa y ta dispuesto pa yega na un confrontacion nuclear.”
Palabranan di expertonan clave na DIARIO mientras mundo ta experencia uno di e menasanan mas serio cu el a comoce pa un guera mundial.
Pakico un guera na Ukraine ta contene un menasa serio pa Aruba, mas y mas ta bini dilanti den informacion cu DIARIO ta ricibi di diferente parti di mundo, cu ta indica na prome lugar cu mester tene na consideracion cu den e confrontacion actual, Vladimir Putin no por hala atras.
Vladimir Putin ta un dictador cu ta dicidi pa Rusia cu no ta un pais democratico. Putin ta dicidi pa Rusia y si Putin faya, e ta den un problema serio na Rusia.
Mescos ta e realidad di Nicolas Maduro, e persona cu Putin a tene na mando na Venezuela.
“E regimen di Nicolas Maduro a conoce su momento culminante na 2018 ora hasta Operacion Puma lo a wordo prepara pa pone un fin na e dictadura di Nicolas Maduro,” informantenan a trece dilanti.
Awe e Operacion Puma ta wordo discuti entre Nicolas Maduro y e gobernantenan socialista nobo di Argentina, cu no ta di acuerdo cu e politica cu e gobierno democratico anterior di Argentina a hiba.
Manera DIARIO a splica for di ayera, Rusia a inverti den conkista di e continente Latino Americano y Venezuela ta un ehempel pasobra ta placa di Rusia tin Nicolas Maduro y otro dirigentenan Comunista na poder.
Informantenan a indica na DIARIO, cu Nicolas Maduro a transforma economia di Venezuela den un asunto di paisnan conoci como subversivo na mundo.
Paisnan cu ta wordo considera “peligroso” a hinca placa den economia di Venezuela cu ta haya sosten di tur nacion cu ta mara na Rusia.
Como ehempel a bini dilanti e forma cu “Rusia Blanco” manera Belarus ta wordo yama, a bira participante importante pa rebiba e economia Venezolano cu produccion di vehiculonan industrial y pa agricultura.
Belarus ta den e region imediato di Ukraine y Rusia y tambe ta wordo dirigi a base di dictadura.
Informantenan a mustra cu nunca Nicolas Maduro a kita bista for di Aruba, cu e ta considera como parti di Venezuela manera publicamente semper el a expresa.
Con facil Venezuela por yega Aruba, ta keda demostra den e hecho cu hasta por landa entre e dos paisnan.
Continuamente tur tipo di embarcacion procedente di Venezuela ta den vecindario directo di Aruba, cu ta parti di Reino, loke ta hiba na otro asunto cu Aruba mester tene na consideracion.
Reino Hulandes ta sostene Ukraine abiertamente contra Rusia. Esaki a bini dilanti den e hecho cu Reino Hulandes a manda ekipo militar pa Ukraine hunto cu material pa e poblacion di Ukraine por cuida nan mes den un atake di parti di Rusia.
Informacionnan ta indica cu Reino Hulandes tambe ta tene na consideracion e menasanan serio di Rusia di uza arma nuclear den e confrontacion serio, cu no a termina manera mundo a spera.
Siman ta cera cu un mundo den suspenso y un escalacion den e crisis di Ukraine, mientras paisnan ta dicidi con nan posiciona nan mes den e confrontacion mas serio cu mundo a conoce for di e supuesto final di guera friu.
Aruba ta pais den Reino pero tambe obhetiva sigur di e poder di Nicolas Maduro, cu ta uza e mes base cu Rusia ta uza pa reclama Ukraine.
Segun Nicolas Maduro, Aruba mester ta parti di Venezuela, cu na e momentonan aki ta aliado y centro economico, financiero y militar di paisnan cu Aruba, Reino Hulandes y mundo liber ta considera como peligroso y cu Merca ta considera peligroso.


text:
Oranjestad – Tur hende mester compronde bon cu awo tin un Parlamento nobo y parlamentario Alan Howell no tey pa haci pret. Haci investigacion ta mi cuki y ken cu faya ta haya. Pueblo mester compronde na un manera hopi cla pakico nos pais ta den e situacion financiero critico al momento y pakico ta hayando 2.5% den pueblo su body. Ta pa via cu gobierno anterior a horta pueblo na un manera mahos. Robin Hood tabata horta di e rico pa hiba pa e pober. Pero Benny Hood ta horta di e pueblo hiba pa e rico”, Parlamentario di POR Alan Howell a expresa dialuna mainta durante un encuentro cu prensa unda el a presenta documentonan cu ta mustra con ex minister tabata deal cu placa di pueblo, inclusive riba dia di eleccion.
Negociacion tipo Legal Gangster ta loke Benny Sevinger a haci net prome cu el a baha como minister, desgraciando mas ainda nos pueblo. Esaki ta e practicanan di gobierno anterior cu a conduci na e situacion critico den cual nos ta awendia. Ta asina cu Benny Sevinger a duna Aruba Villas N.V. un conseho pa traha un local na Barcadera y cu el lo bay huur esaki for di nan.
E tereno no ta sigur ainda, pero no lo ta nada straño cu esaki tambe lo a wordo geregeld door di e propio Sevinger.
E excusa di Sevinger pa huur e local aki ta cu edificio bieu di DTI ta mucho chikito y cu mester muda pa uno mas grandi, pero hilaridad di bida ta mustra net lo contrario. Gobierno tabata paga un suma di Afl. 49,510.- pa luna pa un total di 2300m2. Awo pueblo di Aruba mester paga un suma di Afl. 67,752.- pa luna pa un total di 1882m2. Es decir ta pagando casi 20 mil Florin mas pa luna pa un area mas chikito.
Loke ta haci e situacion peor ta cu Sevinger dia 21 di september, un dia prome cu eleccion ta duna opdracht pa su management team di DIP traha un contract y dia 22 di september, dia di eleccion e ta firma e contract di huur. Contract anterior tabata di 2 aña y esun di 22 di september a firme pa 5 aña, marando e gobierno nobo na un suma asina halto pa luna.
Documentonan ta mustra cu Benny Sevinger a wordo conseha pa no haci esaki, pero el a prefera di beneficia Aruba Villas N.V. lubidando cu ta interes di pueblo e mester a salvaguardia!


text:
The content originally appeared on: Diario
Visionarionan a kibra nubia scur y a pone solo sali pa e pais
*Accion pionero a cambia crisis nacional den pan riba mesa
* Diversificacion empresarial ta e base di democracia bibo
ORANJESTAD(AAN)- Pa por biaha den historia economico di Aruba, uno di e guianan mas importante di pasado pa awe, ta e papel cu Meta Corporation, MetaCorp, a hunga den e e produccion economico, cu a sostene e produccion financiero y social di Aruba.
Pa kibra nubia scur y pone solo sali, mester permiti logronan y hechos papia.
Mester describi na hobennan cu nan propio estilo, un motibo pa descubri den e logronan di MetaCorp, e inspiracion pa nan tambe bira pionero den e proceso economico nacional, cu ta mara na cambio di tempo y ta crea tur dia exigencianan y oportunidadnan nobo na e empresario.
Ta e habilidad pa reconoce e posibilidadnan cu ta wordo entrega den e gira di mundo, ta haci un hende visionario, cu ta emprende e ruta pa yega na exito pa su mes y pa su pais.
Na varios ocasion DIARIO a splica, cu ta den crisis mundial grandi, cambio ta presenta y evolucion empresarial mundial ta tuma luga.
Awe nos ta presenta dos gigante den e mundo empresarial di Aruba, pa asina splica e hobennan cu awor ta e momento pa acepta retonan scondi den tanto problema, cu mester soluciona.
Eduardo y Gerardo de Veer ta dos Capitan di Industria, cu ta entrega na e hoben e prueba cu riba tur tereno tin reto, cu e alma empresarial ta descubri pa transforma den un negoshi cu ta cambia e panorama di desesperacion den luznan na un horizonte nobo.
E rumannan Eduardo y Gerardo de Veer, ta miembronan di un famia cu ta destaca den e reconocemento di retonan comercial y sigur e diversificacion tan importante den nan proyectonan empresarial.
Diversificacion ta uno di e aspectonan mas importante pa un pais democratico, cu ta depende di e resultado comercial pa mantene su economia bibo y asina produci pa e proceso financiero di e pais, cu mester garantisa un sociedad un base social, cu ta deshaci di miseria hasta den casnan cu mester di asistencia social pa nan sobrevivi.
Diversificacion ta importante den mundo empresial cu ta crea trabou y segun reglanan di democracia mester ta e fuente mas grandi di trabou pues di entrada di e ciudadanonan.
E hecho cu cada hende ta diferente, cu talento diferente, cu interesnan diferente, ta haci cu mester di diferente tipo di trabou pa asina trahadornan por goza di un entrada a base di nan trabou na cual nan por entrega nan mes a base di nan talento.
Ora nos papia di Meta Corporation nos ta papia di teatro y recreo. Nos ta papia di necesidad di servicio di transporte, manera Meta Corporation tabata brinda Lago.
Eduardo y Gerardo de Veer ta parti di e famia cu a profila den actividad comercial creciente, cu ta brinda oportunidad creciente di trabou pa hende cu tur tipo di talento.
Refresco y cement, shopping center na Boulevard na un Aruba, cu a mira mundo basha abou ora na vispera di Status Aparte, Lago a despedi di Aruba.
Den e tempo aki, nos tabata scucha e relatonan di hobennan cu no tabata mira futuro mas. Nos tabata atende cu famianan den problema social serio y Arubianonan cu despues di e ultimo sonido di Lago, a paketa nan maleta y a bay Hulanda.
E centro di Oranjestad tabata tristo ora Eduardo de Veer y Gerardo de Veer a papia di un proyecto cu lo a cambia e cara di e ciudad capital di Aruba.
E prome hotel den centro di Oranjestad a mira luz. Un brug a conecta lama y e centro comercial di Playa cu a bira un reto pa futuro.
Comercio local a wordo rebiba cu e vision di un famia cu a crea actividad economico pero a entrega e Arubiano oportunidad di trabou, cu ta central pa dignidad di hende. Trabou riba tur tereno cu e momento ta exigi.
Clima ta dicidi riba medio ambiente, cu tambe ta central den e labornan diversifica cu ta servicio cu e Arubiano por presra na su pais pa medio di trabou na MetaCorp.
Aruba mester di inspiracion pa e por enfrenta momentonan sumamente dificil di henter mundo, cu na Aruba sigur por topa cu inspiracion.
Gerardo de Veer y Eduardo de Veer awe ta entrega un reto na generacionnan hoben. Descubri y acepta e reto di 2023 y e portanan scondi cu Capitannan di Industria mester habri pa un Pueblo por sigui cana y traha riba su futuro!


text:
ORANJESTAD, Aruba – Januari 18, 2022 – Diaranson awor, 19 di Januari 2022, Fundashon Stimami Sterilisami ta lansa nos campaña nacional di sterilisacion di cacho y pushi hunto cu VSH Veterinary Specialty Hospital. Esaki a wordo haci posibel danki na contribucionnan generoso di Bucuti & Tara Beach Resort, Aruba Tourism Authority, Aruba Bank, Setar N.V., Ewald Biemans, huespednan di Bucuti, residentenan local, y e ayudo di Ellen Sirianni y Berkley Cameron cu a yuda Stimami Sterilisami bin na un acuerdo special cu VSH Veterinary Specialty Hospital pa asina baha e costo di sterilisacion te cu 66% pa publico en general y organisacionnan di boluntario.
Prijsnan nobo special pa sterilisacion
Awor cu e subsidio di Stimami Sterilisami y un descuento brinda door di VSH Veterinary Specialty Hospital, e prijs di sterilisacion ta baha entre 50% y 66% di e prijs cu bo a paga na 2021. E prijsnan nobo di sterilisacion pa cacho y pushi menos di 40 kilo ta lo siguiente:
E prijs ta inclui antibiotica, anti-inflamatorio y anestesia.
Pa cacho nan mas di 40 kilo, AFL 50 lo mester wordo paga adicional riba e prijs total. E costo adicional aki lo mester wordo paga door di e doño di e mascota.
Con e programa ta traha
1) Fundacion of Doño di e mascota tin cu registra online
Pa ricibi e subsidio riba e prijs special pa e operashon tur fundacion of doño particular di cacho of pushi lo mester registra via nos website www.stimamisterilisami.com. Solamente registracion online ta valido.
b) Bo lo ricibi un number di registracion via bo email
E number di registracion lo wordo ricibi via bo email. Sin un email valido, no por completa e registracion.
c) Dentro di 7 dia di registracion bo tin cu bai na VSH Veterinary Specialty Hospital pa hasi un cita y paga pa e operacion di e cacho of pushi.
Eynan bo lo mester completa lo siguiente:1) Duna e veterinario e number di registrashon cual bo a ricibi via email. 2) Paga e co-pay (bo parti) di e operacion (Stimami Sterilisami lo cubri e otro parti). 3) Ricibi un cita pa e operacion.4) Ricibi e prueba di pago di bo parti di e operashon.
Pakico sterilisa bo mascota
Sterilisacion di bo mascota, sea pushi of cacho ta necesario pa evita crecimiento di e populacion di pushi y cacho di caya. Di e manera aki comunidad ta stop sufrimiento di pushi y cacho di muri di hamber, malesa of wordo mata den e ‘afmaakhok’ (kill cage). Fundacion Stimami Sterilisami a logra sterilisa 27,724cacho y pushi entre 2016 – 2021. “Aunke esaki ta un logro grandi, nos ta hopi leu di logra nos mision pa resolve e problema di sufrimento di cacho y pushi riba caya. Tur dia nos ta wak mas y mas cacho of pushi bandona. Pesey nos ta sumamente agradecido na VSH y tur organisacion y persona cu a contribui. Nos ta haci un yamada na e poblacion pa porfabor sterilisa boso mascota na tempo y pa registra lo mas pronto posibel,” Ewald Biemans, Presidente di Stimami Sterilisam, ta splica.
Fundashon Stimami Sterilisami ta un non-profit organization cu ta uza 100% di tur donacion pa ofrece subsidio parcial pa e procedura di sterilisacion pa tanto publico en general, como tambe organisacionnan di boluntario cu ta cuida bestianan di cas of riba caya. E organisacion su bukinan ta habri y ta wordo controla pa asina brinda transparencia total di e uzo di fondonan. Pa esnan cu kier aporta na e gran causa aki, por haci donacion directo na Fundashon Stimami Sterilisami, cuenta: Aruba Bank 6012630190.
FUNDASHON STIMAMI STERILISAMI
www.stimamisterilisami.com
Aruba Bank 6012630190
KVK: S1744.0


text:
Pakico un Scol Multilingual?
E contesta ta simpel: pasobra nos comunidad ta multilingual. Multilingualismo ta un rikesa y un oportunidad cu nos comunidad ta brinda cu lo mester tin su refleho tambe den scol. Un idioma ta manera un yabi cu ta habri bo posibilidad pa por comunica y asina desaroya bo mes. Pues mas idioma bo siña, mas yabi bo tin pa por desaroya bo mes den e mundo di awendia. Un persona multilingual tin un capacidad mas grandi di compronde loke ta pasa rond di dje, pasobra e por combina su conocemento di mas cu un idioma cu otro.
Cifra di Censo (2010) ta mustra cu gran mayoria di nos poblacion ta papia Papiamento cu otro na cas (casi 70%), sigui pa 14% di nos poblacion cu ta papia Spaño, 7% cu ta papia Ingles y 6% cu ta papia Hulandes cu otro na cas. Aunke cu desde aña 2003 Papiamento y Hulandes ta e idiomanan oficial na Aruba, nos por mira cu nos yiunan tin un habilidad tremendo di siña Ingles y Spaño den nan bida diario, sin cu nan a haya les di e idiomanan aki na scol. Un persona multilingual ta pasa loke el a siña den un idioma pa e otro idiomanan. Esaki ta haci cu un base fuerte den un idioma cu e alumno conoce bon tin su beneficio pa siñamento di otro idioma cu e alumno tin mas dificultad cu ne. Asina por ehempel un bon dominio di Papiamento, cu ta un idioma cu e alumno ta scucha cu mas frecuencia, ta un condicion pa un bon dominio di Hulandes, cu ta un idioma menos conoci pa mayoria di nos muchanan.
Ki dia e scol multilingual a cuminsa?
A cuminsa ofrece e programa multilingual den dos scol piloto preparatorio desde augustus 2009. Desde augustus 2012 a sigui introduci e programa multilingual den klas 1 di dos scol piloto basico. Gradualmente a sigui introduci e programa multilingual durante e proximo añanan escolar den klas 2, 3, 4, 5 y entretanto el a yega klas 6 na aña 2017 - 2018.
Esaki kiermen cu na aña 2018 - 2019 tur klas, cuminsando di scol preparatorio te cu klas 6 di scol primario di e scolnan piloto, ta forma parti di e programa multilingual. Cu e implementacion di Scol Multilingual den tur scol na Aruba e scolnan piloto lo sigi desaroya prome cu e otro scolnan y nan ta un partner (banda di directivanan (schoolbesturen), CDPC di IPA y DEA) den e implementacion di SAM den e otro scolnan preparatorio y basico.
Esaki ta e nomber oficial di e programa y e curiculo nobo multilingual den scol primario, cu lo keda implementa.
SAM ta referi na samsam: nos tur ta traha hunto y ta yuda otro. Scol Multilingual ta
traha samsam cu comunidad y ta forma parti integral di comunidad.
S di SAM ta referi na scol cu ta un entidad primordial pa educacion y evolucion di nos
muchanan.
A di SAM ta referi na e contexto Arubiano saliendo di e identidad di e Arubiano modern cu ta uno multilingual y multicultural.
M di SAM ta referi na Multilingual cu ta e refleho di nos comunidada actual.
E logo y mascota di SAM ta un prikichi, e parha nacional di Aruba. Un parha colorido, cu ta combersa y participa activamente.
Pa mas informacion por tuma contacto cu Departamento di Enseñansa seccion Proyecto Idioma.


text:
Logo nobo di SKOA ta refleha enseñansa y Catolicismo
SKOA ta estrena logo nobo, pero kico esaki ta nifica pa e futuro di SKOA, awor cu e directora ta bandona SKOA. Sra. Josette Daal, directora di SKOA ta amplia.
Diabierna a devela e logo nobo di SKOA. Den e logo por mira cu e tin e forma di un escudo, unda cu a haci nan best pa trece e parti Catolicismo den combinacion di enseñansa cu ta wordo duna y cu ta refleha hopi bon den e escudo di SKOA. Tur esakinan, segun Sra. Daal, ta un aporte na bienestar y mehoracion di enseñansa di pais Aruba.
E atardi tabata un atardi hopi ameno, mester bisa, unda cu tambe Raad van Toezicht a wordo presenta. SKOA no tin un directiva mas, pero e tin un Raad van Toezicht (Hunta di Supervision), cual a wordo presenta na e cabesantenan di scol y diferente invitadonan, como tambe na prensa.
Un di e parti tambe di e programa tabata unda cu e Raad van Toezicht a presenta e directora nobo, e persona cu ta bay neem over di Sra. Daal, cual ta Sra. Anueska Bailey. Esaki en berdad, proyectonan cu Sra. Daal tabata bezig cun’e y e ta inicio di despedida como directora di SKOA, di Sra. Daal.
Pa loke ta SKOA mes, el a conoce hopi cambio den ultimo temponan. Semper SKOA ta carga mayoria di responsabilidad aki. Sra. Daal ta sigui bisa cu e tin 9 aña como directora di SKOA. E no tabata un trabao facil, e tabata un trabao hopi intensivo y un reto hopi grandi, conhuntamente cu empleadonan y cabesantenan di scol, etc., cu a trece cambio. Ta berdad cu SKOA ta haya hopi critica, esaki ta bin door di e transparencia di SKOA. Y door cu ta duna hopi informacion, pa informa y educa e hendenan, bo ta haya elogio y tambe critica tambe bek. Pero e criticanan aki, semper mester tum’e y wak unda pa mehora mas. Asina semper Sra. Daal a wak’e. Critica no mester ta algo negativo, pero mas bien, por siña algo di dje.
Den e trayectoria aki, tin varios cos, awo cu Sra. Daal ta preparando pa tuma despedida, e ta refleha y tin diferente topiconan cu Sra. Daal a trece den SKOA cu ta bayendo hopi bon. Un di e cosnan cu el a haci ta bin cu e Departamento di Cuido Special cu SKOA tin, aunke cu e no ta suficiente, mirando cu tin 46 scol y bo tin 4 trahado social di scol, toch nan ta haci nan best pa trece servicio na scol y mayornan. Esaki ta algo cu a traha masha duro mes ariba dje y ta algo cu mester sigui traha riba dje. Tambe hunto cu Wit Gele Kruis y Organisacion Biba Amor, nan a trece educacion sexual na e scolnan, unda cu nan ta hayando bon feedback. Muchanan ta wordo bon educa ariba e tereno aki.
Loke ta hopi den bista di SKOA actualmente, ta e digitalisacion di scolnan, leerlingvolgsysteem ta un parti di digitalisacion, vooral den scolnan avansa. Loke falta ainda, ta cu diamars SKOA lo lansa su website y e ora ta bin cu e Dia di Enseñansa. Esaki ta e parti unda cu SKOA ta brinda upgrading na tur su maestronan.
Enseñansa no ta un cos cu ta para keto, e ta algo cu tin hopi movecion den dje. Esey lo sigui semper. Cu tin cosnan pa mehora pa pais Aruba, Sra. Daal ta di opinion cu si. A sinta hunto na mesa, evalua, y scucha otro pa yega na cosnan bunita pa enseñansa, ya cu e ta responsabilidad no di SKOA so, pero di pais Aruba. E ta responsabildiad di pais Aruba pa tin bon enseñansa. Esey e unico modo ta pa sinta na mesa cada biaha, scucha otro y wak kico ta sosode den mundo y wak kico por brinda nos muchanan na e pais aki.
Al final, Sra. Daal a bisa cu loke mester pone hopi atencion ariba dje a corto plaso, ta e renobacion di enseñansa. Esey a haya un parti, den enseñansa secundario. E no ta un trabao facil, ya cu ta un estudio cu ta wordo haci, ki sorto di metodo mester bin awo, teniendo na cuenta unda e muchanan ta bay studia despues. Kico pafo ta brinda nan, kico anos ta brindanan cu ta conecta cu exterior. E ta un estudio basta extenso.


text:
Daisy Coffie su posishon: Diskushon sano SI, agreshon NO / Standpunt Daisy Coffie: Discussie JA, agressie NEE
Daisy Coffie su posishon: Diskushon sano SI, agreshon NO
Kralendijk, 28 di Febrüari 2022 – Pa falta di un vishon kla, un direkshon ku ta kargá pa pueblo, kombiná ku un falta di maneho den kua henter pueblo, sin laga ningun sektor afó ta kondusí den nos komunidat na diskushonnan i ku hasta ta resultá den agresividat innesesario. E loke a sosodé den siman pasá den parke Wilhelmina, pero tambe na pir na sùit ta djis un di e insidentenan ku a sali na kla, pero ku si tuma tempu i skucha pueblo, lo nota ku ta riba diferente temanan den nos komunidat nos hendenan ta ekspresando nan malkontentu grandi ku e direkshon ku e aktual gobernashon ta hibando. Djis skucha reunionnan den Konseho Insular kaminda no tin debate riba kontenido di maneho, pero ta reina un arogansia di poder, den kua mandatarionan ta praktiká arbitrariedat, ta nenga redondamente di duna kontestanan riba preguntanan ku ta hasi, ta kana sali for di sala di reunion sin ku ningun hende, esta e propio koalishon i/o gezaghèber ta korigí e aktuashon aki ku de fakto ta kontra e lei ku ta obligá diputadonan inkluso gezaghèber pa duna kuenta i rason di nan maneho.
En bes di ehekutá nos lei- i reglanan ku nos mes a traha pa nos tin un komunidat organisá ta introdusí maneho di toleransia, kaminda ta trata na tur manera di komplasé e violadónan di nos lei- i reglanan i kumpli ku nan deseo en bes di mustra nan ku nan mester kumpli ku nos leinan. Den e kaso di turismo krusero versus turismo duradero, por tuma nota ku e diskushon a bai asina leu ku ela bira hasta agreshon verbal ku menasa i ofensa na esun(nan) ku no ta di mesun opinion ku otro. Esaki nunka por ta e intenshon. Tur hende ku ta biba traha riba nos isla i ku tin un vínkulo estrecho ku nos isla, sin dependé di su orígen, su desendensia, su koló polítiko, su status ekonómiko o sosial tin derecho di tin un opinion. Antó e arte di trata na konvensé otro di e benefisionan di bo opinion ta sintá den e echo ku semper bo mester trata na argumentá bo opinion di tal forma ku esun otro ta komprondé bo opinion na promé lugá i ku e ta sinti ku bo opinion ta nifiká benefisio pe tambe.
Tin un grupo grandi ta dependé totalmente di turismo krusero i ora bo papia ku nan tokante “high end tourism”, turismo di kalidat ets., bo mester laga nan mira i sinti ku e direkshon otro ei tin benefisio pa nan. Antó benefisio ta nifiká ku nan por gana nan pan di kada dia den un forma konsistente henter aña pa asina por kria nan mes, kria nan famia, paga un estudio pa nan mes òf nan yunan, en korto hiba un kalidat di bida desente ku ta hasi nan mas independiente posibel.
Turismo en general tin un refleho grandi riba diferente aspekto di nos ekonomia. I semper mi a bisa i lo sigui bisa ku ekonomia no ta e meta riba su mes, pero semper su desaroyo i su kresementu su meta ta pa sirbi e hende den tur sektor. I ekspreshonnan ku mester eliminá turismo krusero di masa, mustrando solamente riba su puntonan negativo pa ku nos isla ta representá direktamente un menasa pa eksistensia di hopi di nos hendenan ku ta dependé di e tipo di turismo aki. Komo representante di e pueblo aki mi ta desaprobá e loke a pasa, pero na e mesun momento mi ta bisa ku ta deber di nos gobernante, en partikular di nos diputado di turismo pa organisá seshonnan públiko, kaminda ta trese ku luho i detaye kua direkshon nos ke bai ku sosten di UN i TUR.
Grita so ku terminologianan di palabranan grandi no ta yuda i sigur no ta yuda ora ku den práktika tin gruponan ta sinti nan mes menasá den nan eksistensia pa e direkshon ku ta bayendo. E no ta yuda ora ku gruponan ta sinti ku pa Tili si tur kos por pero pa Tala si ta pone tur sorto di opstákulo. E no ta yuda ora ku pa sierto akshonnan ta tolerá ku ta violá lei i reglanan i otro akshonnan ta ser sanshoná severamente.
Laga loke a sosodé den parke ta un lès pa nos tur i ku e lo sirbi pa nos realisá ku nos tur ke traha i kontribuí pa e mihó Boneiru pa nos di awe i ku awe nos ta pone huntu un fundeshi fuerte, sólido i duradero pa esnan di mañan. Nos tur lo yuda Boneiru krese, pero nos ta konsiente tambe ku nos lo no koperá pa nos pèrdè loke a hasi Boneiru atraves di siglonan úniko, esta nos lo hasi tur nos esfuerso pa nos konservá nos naturalesa, nos kultura ku a hasi di Boneiru e atrakshon turístiko ku ta ser rekonosé pa su dushi hendenan, pa su hendenan amabel i servisial i ku Boneiru ta keda di Bonerianonan. Nos lo trata tur ku bin serka nos ku e mesun kariño i amabilidat pero nos ta pidi si rèspèt pa e boneriano i su manera di ta. I pa nos tuma’bo ku brasa habrí, hasi abo tambe komo nos bishitante tur esfuerso pa integrá den nos komunidat, siña apresiá nos kultura i no usa nos lugá solamente pa benefisio personal, siña nos idioma i demonstrá ku bo tambe ke ta parti integral di nos komunidat i ku bo tambe ke bisa orguyosamente MI TA UN BONERIANO.
Standpunt Daisy Coffie: Discussie JA, agressie NEE
Kralendijk, 28 februari 2022 – Bij gebrek aan een heldere visie, een koers die gedragen wordt door het volk, in combinatie met een gebrek aan beleid waarin de hele bevolking zich kan herkennen en waarbij geen enkele sector buitengesloten wordt, leidt in onze samenleving tot discussies en die zelfs uitmonden in zinloze agressiviteit. Wat zich vorige week heeft voorgedaan in het Wilhelminapark, maar ook bij de Zuidpier, zijn slechts enkele incidenten die het nieuws hebben gehaald, maar als er tijd genomen wordt om naar de bevolking te luisteren, zal opgemerkt worden dat met betrekking tot meerdere thema’s in onze samenleving onze mensen hun grote ontevredenheid uiten met de koers die het huidige eilandbestuur aanhoudt. We hoeven enkel maar te luisteren naar Eilandsraadvergaderingen waar geen beleidsinhoudelijke debatten gevoerd worden, maar waar er een arrogantie van de macht heerst, waarbij gezagsdragers willekeur betrachten, ronduit weigeren om antwoord te geven op gestelde vragen en de vergaderzaal uitlopen zonder dat iemand, de eigen coalitie en/of de gezaghebber dus, deze handelwijze corrigeert die de facto in strijd is met de wet die gedeputeerden, de gezaghebber incluis, verplicht om verantwoording af te leggen van hun beleid.
In plaats van onze wetten en regels die wij zelf hebben gemaakt ten behoeve van een goed georganiseerde samenleving uit te voeren, wordt er tolerantiebeleid ingevoerd waarbij op allerlei manieren getracht wordt om overtreders van onze wetten en regels terwille te zijn en aan hun wensen te voldoen in plaats van hen erop te wijzen dat zij zich aan onze wetten moeten houden. In het geval van cruisetoerisme versus duurzaam toerisme kon opgemerkt worden dat de discussie zo hoog opliep dat er zelfs sprake was van verbale agressie met bedreigingen en beledigingen aan het adres van degene(n) die niet dezelfde mening had(den) als de anderen. Dit kan nooit de bedoeling zijn. Iedereen die op ons eiland woont en werkt en een nauwe band heeft met ons eiland, heeft recht op een mening, onafhankelijk van zijn oorsprong, zijn afstamming, zijn politieke kleur, zijn economische of sociale status. En de kunst om te proberen anderen te overtuigen van de voordelen van je mening zit ‘m in het feit dat je altijd moet proberen je mening zodanig te beargumenteren dat de ander op de eerste plaats je mening begrijpt en dat hij aanvoelt dat jouw mening ook voor hem voordeel oplevert.
Er is een grote groep die volledig afhankelijk is van cruisetoerisme en als je met hen praat over ‘high end tourism’, kwaliteitstoerisme enz., moet je hen laten zien en aanvoelen dat die andere koers voordelen voor hen heeft. En voordeel hebben betekent dat zij het hele jaar door hun dagelijks brood op een consistente manier kunnen verdienen om zichzelf en hun gezin te onderhouden, hun eigen studie te betalen of die van hun kinderen, kortom een fatsoenlijk leven te kunnen leiden dat hen zo onafhankelijk mogelijk maakt.
Toerisme in het algemeen heeft een grote weerspiegeling op meerdere aspecten van onze economie. En ik heb altijd gezegd en ik zal blijven zeggen dat economie geen doel op zichzelf is, maar dat haar ontwikkeling, groei en doel altijd is om de mens in alle sectoren te dienen. En uitspraken dat massa cruisetoerisme geëlimineerd moet worden, waarbij alleen op negatieve punten voor ons eiland gewezen wordt, vertegenwoordigen een directe bedreiging voor het bestaan van veel van onze mensen die afhankelijk zijn van deze vorm van toerisme. Als vertegenwoordiger van dit volk keur ik af wat er gebeurd is, maar tegelijkertijd zeg ik dat het de plicht is van onze bestuurders, in het bijzonder onze gedeputeerde van toerisme om openbare sessies te organiseren, waar gedetailleerd wordt uitgelegd welke richting wij uit willen gaan met steun van IEDEREEN.
Alleen kreten slaken waarbij gebruik wordt gemaakt van grote woorden helpt niet en zeker niet als er in de praktijk groepen zijn die zich bedreigd voelen in hun bestaan vanwege de ingeslagen richting. Het helpt niet wanneer groepen aanvoelen dat voor de één alles kan, maar dat voor de ander allerlei opstakels opgevoerd worden. Het helpt niet als voor bepaalde handelingen getolereerd wordt dat wetten en regels overtreden worden en dat andere handelingen streng bestraft worden.
Laat hetgeen zich in het park heeft voorgedaan een les zijn voor ons allemaal en dat wij ons hierdoor realiseren dat wij allemaal willen werken en bijdragen aan een beter Bonaire voor ons die er vandaag zijn en dat wij vandaag samen zorgen voor krachtige, solide en duurzame fundamenten voor voor hen die er morgen zullen zijn. Wij zullen allemaal Bonaire mee helpen groeien, maar wij zijn ons er ook van bewust dat wij er niet aan zullen meewerken om datgene te verliezen wat Bonaire door de eeuwen heen uniek heeft gemaakt, m.a.w. wij zullen ons tot het uiterste inspannen om onze natuur en onze cultuur te behouden die van Bonaire de toeristische attractie maken die bekend is vanwege haar ‘dushi’ mensen, haar vriendelijke en hulpvaardige mensen en om ervoor te zorgen dat Bonaire van de Bonairianen blijft. Wij zullen allen die bij ons komen met dezelfde beminnelijkheid en genegenheid behandelen, maar wij vragen wel om respect te hebben voor de Bonairiaan en zijn karakter. En om u met open armen te ontvangen, zet u zich dan ook als onze bezoeker in om in te burgeren in onze samenleving, leer onze cultuur te waarderen en maak niet alleen voor persoonlijk voordeel gebruik van ons eiland, leer onze taal en laat zien dat ook u een integraal onderdeel wil zijn van onze samenleving en dat ook u trots wil laten horen: IK BEN EEN BONAIRIAAN.


text: PLAYA PABAO – Diasabra, dia 20 di november, nos ta celebra “Dia di Mucha” na Aruba. Riba e dia aki tambe ta celebra “Dia International Di Derecho Di Mucha” . Pa e motibo aki directiva di Centro di Bario Playa Pabao ta duna reconocemento na nos muchanan den un solo actividad na Playa Pabao. E actividad aki ta tuma lugar diabierna dia 19 di november y ta cuminsa pa 3’or di merdia y lo termina pa 8‘or di anochi. Nos muchanan tin oportunidad pa hunga den “waterslide”, bula riba trampolin y den dinojump, hunga den luchtkasteel, monster truck, pinta cara y participa na diferente wega. Tambe muchanan tin oportunidad pa gana un celular . Entada ta completamente gratis. Muchanan ta wordu invita pa bin cu nan trahe di baño pasobra ta bay tin un “waterslide”. Pa 6’or lo cuminsa un ora di locura sigi pa un show “Di Mucha Pa Mucha” cu presentacion di gruponan di baile y solistanan hubenil. E promer 300 mucha lo ricibi un recuerdo di e dia aki. Pues diasabra dia 19 di november ta celebra Dia di Mucha y ban duna nos muchanan reconecimento riba e dia importante aki y laga nos manera un famia grandi asisti na e actividad aki cu nos muchanan na Centro di Bario Playa Pabao. Pues mayornan nos ta warda boso y bin compaña bo yiu(nan) na e actividad aki. Lo tin un bar (sin bebida alcoholico) y un cushina cu prijsnan di dia di mucha. Un danki di curason ta bai na Vertegenwoordig van Nederland na Aruba (VNO), y Asociacion pa Trabou Hubenil Arubano (ATHA) pa nan contribucion na e actividad aki.


text:
ORANJESTAD,Aruba
Cruz Cora Aruba como organizacion cu constantemente ta prepara pa por yuda e comunidad di Aruba, pero tambe otro islanan di reino den un situacion di desaster, ta awor mas capacita pa actua pariba di brug. Durante e ultimo dos aña, tabata e meta di Nederlandse Rode Kruis pa capacita e islanan cu training y material pa actua mas liher durante un calamidad. E material di desaster pa e motibo aki lo mester ta mas liher na alcance di su voluntarionan cu por yuda esunan cu mas mester di dje y tambe si mester yuda islanan bisiña, e material ta disponibel.
Cu e preparacionan aki, Cruz Cora Aruba mester a resolve un reto grandi, cu ta espacio pa warda tur cos ora esakinan yega di International Federation of Red Cross (IFRC) for di diferente puntonan di distribucion rond mundo. Bon Bini Cargo Services Inc. aki a brinda e ayudo cu tabata buscando. Bon Bini Cargo Services Inc. ya for di 1990 ta un compania lider den servicionan di cargo y transporte riba nos isla. E compania a cuminsa cu 2 empleado y awendia ta conta cu mas di 90 empleado. Bon Bini Cargo Services Inc. a cuminsa cu un deposito chikito patras di CMB Boulevard, despues na Eagle y na 1997 a muda despues pa Wayaca unda nan a construi nan mesun edificio. Na 2012 a cumpra e edificio banda di dje y expande mas. Na 2008 a habri un sucursal na San Nicolas. Y awor Cruz Cora Aruba por haci uso di e edificio como deposito pa tempo indefini cu ta ayudo masha grandi pa e parti logistico di e trabou den caso di calamidad. Cruz Cora Aruba kier gradici Bon Bini Cargo Services Inc. pa e tremendo sosten y confianza.


text:
ORANJESTAD,Aruba
Den cuadro di proyecto RECIP FASE IV
Diabierna 07 di februari ultimo a tuma luga e celebracion di e prome logronan di e proyecto RECIP fase IV. Ta trata di un proyecto di WEB Aruba cu partner principal Wärtsilä Finland Oy hunto cu contratistanan ALBO ARUBA, CVC Construction and Management y Twentse Kabelfabriek TKF. Den cuadro di e proyecto y den e spririto di sostenibilidad, e cinco companianan a haci un donacion total di Awg. 72.500,- na cinco organisacion.
Aruba South League a ricibi un donacion di Awg. 7.500,-. ScubbleBubbles Foundation a ricibi Awg. 10.000,-. Club Kibrahacha 60+ y Go Cultura foudnation Ser’i Noka ambos a ricibi un donacion di Awg. 15.000,-. E di cinco donacion a bay pa Cacique Macuarima School cu un suma di Awg. 25.000,-.
Di e manera aki e proyecto RECIP IV no solamente ta contribui na un produccion sostenibel y bon pa medioambiente, pero tambe na un comunidad sostenibel.


text:
Camacuri: Diamars den oranan di atardi un patruya ta wordo manda na Camacuri, na altura di Aruba Bank, pa un persona cu tabata pegando banner na e palonan di lus y tabata para riba un trapi cu ta formando asina peliger pa su mes y pa e automobilistanan cu tabata traficando na e momento ey riba e caminda hopi druk aki.
Na yegada polis a papia cu e homber y a splik’e di e peligernan cu tin pa haci e trabou ey riba e tipo di trapinan aki y kiko por ta e consecuencianan y e patruya a sigui su caminda.


text:
Pa algun dia comunidad tabata raporta cu tin un persona den vecindario di Misa di Playa como tambe den cercania di scolnan ta expone su mes sunu den e area.
Por a compronde cu e persona aki lo tabata baña sin importa cu hende/ mucha lo tabata presencia esaki. Autoridad a cuminsa un buskeda y diamars mainta a bin topa cu ne.
Al parecer e persona aki lo ta indocumenta / ilegal riba nos Isla. E ta un persona di habla spaño, cu a cuminsa traha un un luga pa e drumi den hanchi cerca di Misa di Playa.
Polis a presenta y detene e persona. Por a tuma nota di un corchon, algun pertenecia pero por a comclui cu e persona aki lo ta ambulando rond sin caminda di keda. Autoridad lo tin cu evalua/ dicidi si ta deporta e persona aki. Mientrastanto lo a transporta e persona aki Warda di Polis of Warda nos Costa pendiente cualkier decision.
Algo cu sigur a hala hopi atencion cu e persona aki lo tabata haci su limpiesa personal den bista publico. Comunidad ta atento y ta tuma contacto mes ora cu autoridad pa haci algo cu e situacion inusual aki.


text:
“Ta ora pa yega na un solucion permanente pa e crusada aki, prome cu e cobra un bida di hende”
Sero Pita – Diabierna den oranan di merdia polis di trafico y ambulance a bay un biaha mas e crusada principal di Sero Pita.
Ambulance
Na yegada di polis di trafico ya ambulance y a cuminsa trata un persona.
Causa di e accidente
Manera den mayoria di e casonan, falta di no duna preferencia ta causa di e boksmento nan ariba e crusada aki.
Kia Picanto vs Ford Ecosport
Na e sitio nos a compronde cu e Kia Picanto bayendo zuid a haya confronta cu e Ford cu tawata biniendo nort y ariba e crusada a bira dilanti e Kia.
Polis di trafico y tambe seguro a haci nan parti, mientras Paramediconan a trata e persona herida na e sitio mes.


text:
Awe Minister Geoffrey Wever, encarga cu e coleccion, procesamento y publicacion di estadistica, hunto cu representantenan di Centraal Bureau Statistiek (CBS) y Comision di e Sistema Nacional di Estadistica (Nationaal Statistisch Systeem (NSS)) Commissie), mr. Marlon Faarup, Director di CBS, dr. Desiree Helder, Presidente di e NSS Commissie y drs. Gayle Arendsz, Vice-presidente di e NSS Commissie, a duna presentacion na Parlamento di Aruba over e pogreso di implementacion di e NSS. E Sistema Nacional di Estadistica ta un cooperacion entre CBS y otro productor di estadistica oficial cu e meta di garantisa produccion di un gran variedad di estadistica oficial di calidad halto, relevante y actual pa asina esaki forma e fundamento di formulacion y evaluacion di maneho y di desaroyo sostenibel.
E informacion cu lo ser brinda door di e NSS ta un tool esencial pa gobierno pa fomenta bon gobernacion door di desaroya y monitorea maneho di manera mas responsabel y uzo mas efectivo di e fondonan di gobierno. E NSS no ta solamente pa gobierno, pero e NSS ta brinda informacion tambe na Parlamento den nan trabou primordial di controla gobierno. E NSS ta tambe pa sector priva, mundo academico y e publico en general.
E presentacion tabata uno hopi positivo unda varios Parlamentario a expresa nan sosten pa e proyecto NSS mirando e necesidad di esaki na Aruba. Tambe Parlamentarionan a haci pregunta over e condicionnan necesario pa implementacion di e NSS y a trece dilanti e necesidad pa ora di aloca fondo pa e implementacion di NSS ta importante pa duna atencion tambe na alocacion di fondo pa training pa e usuarionan di e datos den aparato gubernamental.
“E NSS ta un proyecto cu lo duna nos e tool pa traha maneho di pais Aruba na un forma mas moderno, un forma eficiente, efectivo, participativo y transparente, yudando asina pa haci uzo di fondonan di gobierno mas efectivamente. Esaki ta un elemento esencial den bon gobernacion y mi ta spera di conta cu sosten di Parlamento di Aruba den esaki”, Minister Wever a comenta.


text:
Oranjestad – 12 di november 2021 –Aruba Bank a anuncia e ganadornan di su “Photography Contest 2021. E imagennan ganador lo wordo publica cu e nomber di e fotografo, den e desk calendar 2022 anual cu ta wordo reparti na cliente di e banco.
.
Aruba Bank a ricibi un cantidad grandi di imagen, cu den e caso aki ta imagen di nos dushi Aruba y no tawata facil pa scohe esunnan ganador.
Diahuebs atardi, e ganadornan a wordo invita pa atende un ceremonia di reconocemento na sucursal na Camacuri pa ricibi nan premio di e prome “Photography Contest 2021”
Masha pabien na e ganadornan:
januari 2022: Corrie Bakker
februari 2022: Manuel Peguero Valdez
maart 2022: Iyona Kock
april 2022: Noritza Maduro
mei 2022: Sonella Cardenas
juni 2022: Phanessa Loaiza Croeze
juli 2022: Dyami Croeze
augustus 2022: Igmar Reyes
september 2022: Marienne de Cuba
oktober 2022: Lucretia Carrion
november 2022: Laura Oduber
december 2022: Jean Hoek